Raja-Raja Melayu Brunei Yang Agung

Brunei, satu-satunya negara yang berasaskan kebudayaan, sistem, dan bahasa bangsa Melayu yang masih lagi wujud selain daripada Malaysia, walaupun Malaysia sudah bercampur dengan pelbagai kombinasi, tetapi akarnya dapat dijejak sehingga ke negara bangsa berasaskan bangsa Melayu.

Selain daripada Brunei, Indonesia sudah lama hilang semangat Kemelayuannya selain di wilayah seperti Selatan Borneo, Riau dan Palembang serta Jambi. Singapura sekadar bertopengkan Melayu manakala Selatan Filipina dan Selatan Thailand masih lagi berjuang mendapatkan negara bangsa berasaskan bangsa Melayu mereka. Titipkan doa kepada saudara sebangsa dan seagama di Filipina dan Thailand. Semoga semangat jihad mereka demi agama dan bangsa tidak pernah luntur!

Berbalik kepada Brunei, oleh kerana mereka ialah saudara jauh mereka, sebangsa dan seagama, maka moleknya kita sebagai Melayu Semenanjung dan rumpun-rumpunnya mengenali betapa Brunei tidak pernah lokek dengan sejarah sultannya yang agung dari zaman purba sehinggalah ke hari ini. Maka izinkan saya menitip 4 nama yang akan kita bicarakan kali ini.

Sebenarnya sejarah keagungan Brunei sudahpun dicatatkan terlalu lama. Sangatlah lama. Rekod tentang kerajaan ini pernah berada di bawah Empayar Melayu Srivijaya dan juga Majapahit. Namun, ketika Majapahit mengalami era kejatuhannya, maka bermulalah era kebangkitan Brunei dalam sejarah Nusantara sebelum ini hanya dikenali sebagai jajahan atau naungan dua empayar hebat Nusantara.

Perlu diketahui bahawa di Brunei, dalam sejarah penulisan kuno Cina seawal kurun 7-8M dan 644M, nama Mo-lo-yeo (Melayu) sudah mula bertapak di Po-ni (Brunei). Ini bermaksud Melayu sudah lama wujud di bumi Brunei.

1. Sultan Muhammad Shah (1363-1402 Masihi)

Kesultanan Brunei hari ini tidak akan berdiri tanpa jasa daripada pemilik nama Awang Alak Batatar ini. Segala kegemilangan Brunei yang wujud selepas itu pastinya dimulakan oleh Awang Alak Batatar atau namanya Sultan Muhammad Shah. Baginda menukar nama kepada Sultan Muhammad Shah. Maka moleknya sebelum kita mengenali sultan-sultan Brunei yang agung, kita mulakan cerita dengan serba sedikit kisah tentang pengasas Kesultanan Brunei ini.

Baginda dikatakan dikahwin dengan anak raja Singapura Purba lama bernama Puteri Dayang Pingai pada tahun 1368. Mempunyai rekod menghantarkan utusan ke China dan mengahwinkan anak perempuannya yang bernama Puteri Ratna Dewi berkahwin dengan adinda kerabat Maharaja China iaitu, Ong Sum Ping. Tidak banyak yang diketahui tentang Sultan Muhammad Shah, tetapi perlu untuk kita kenal pengasas Kesultanan Melayu Brunei hari ini kerana dari legasinya nanti, akan muncul raja-raja Melayu yang hebat dalam sejarah Brunei.

2. Shariff Ali (1425 – 1432 Masihi)

Baginda merupakan seorang ulamak yang berketurunan Taif, dari semenanjung Arab hari ini. Baginda juga merupakan menantu kepada Sultan Ahmad atau nama lainnya Awang Pateh Berbai. Isteri baginda bernama Puteri Ratna Kesuma. Oleh kerana Sultan Ahmad tidak mempunyai waris lelaki, maka Shariff Ali mengambil alih pemerintahan daripada mertuanya.

Tetapi sebelum itu, perlu diketahui bahawa baginda dikahwin dengan anak perempuan Sultan Ahmad iaitu Puteri Ratna Kesuma adalah kerana jasanya yang terlalu besar berdakwah dan menyebarkan Islam di bumi Brunei.

Shariff Ali adalah dikatakan berketurunan daripada susur galur Rasulullah S.A.W. Dan sepeti mana nenek moyangnya, Shariff Ali membawa nama ahlul-bait dengan sebaik-baiknya. Bukti kuat yang mengatakan bahawa baginda berasal dari Taif adalah berdasarkan kepada pusaka peninggalan baginda iaitu ‘Pedang Si Bongkok’ yang masih tersimpan dan dipelihara oleh sultan-sultan Brunei sebagai pewaris turun-temurun.

Bentuk dan keadaan ‘Pedang Si Bongkok’ ini sama seperti pedang yang tersimpan di Muzium Islamiah, Mesir. Pedang yang seumpama dengannya biasanya dihadiahkan oleh Kerajaan Turki kepada dua Amir iaitu Amir Mesir dan Amir Mekah dan digunakan dalam sekitar abad ke-14 dan 15.

Ini jelas menunjukkan bahawa Sultan Sharif Ali itu datang dari Mekah dan berkemungkinan besar pernah menjadi Amir Mekah sewaktu Mekah di bawah pemerintahan Kesultanan Turki Uthmaniyah sejak tahun 1520.

Untuk pengetahuan semua, Brunei di bawah pemerintahan Shariff Ali memasuki era agama Islam tumbuh dengan suburnya. Shariff Ali merupakan seorang sultan yang sangat alim sehingga mendapat gelaran Sultan Syarif Berkat.

Betapa Islam diangkat ketika pemerintahan baginda apabila baginda menjadi sultan pertama dalam sejarah Brunei yang membina Masjid, dengan harapan agar pembinaan masjid itu.syiar Islam akan berkembang. Bahkan usaha Shariff Ali untuk memastikan syariat Islam terbela bukan berhenti dengan membina masjid sahaja.

Baginda dicatatkan juga sebagai mengharamkan pemakanan daging babi di Brunei atau sesiapa yang berbuat demikian selagi berada di bawah jajahan Brunei, akan dihukum mati!

Bukan itu sahaja, baginda juga tidak pernah melupakan aspek pertahanan Brunei apabila mengarahkan pembinaan Kota Batu pertama di Brunei yang juga dinamakan sebagai Kota Baru, kira-kira satu batu lokasinya daripada Bandar Seri Begawan di Brunei hari ini.

3. Nakhoda Ragam/Sultan Bolkiah (1485 – 1524 Masihi)

Sesungguhnya, kegemilangan Brunei di puncak keemasannya adalah di bawah pemerintahan baginda. Untuk pengetahuan semua, baginda Nakhoda Ragam atau nama lainnya Sultan Bolkiah merupakan salah satu daripada “conqueror” dalam sejarah Melayu yang harus kita banggakan.

Kalau Acheh boleh berbangga dengan wujudnya “conqueror” seperti Sultan Iskandar Muda, kalau Kedah boleh berbangga dengan wujudnya “conqueror seperti Sultan Muhammad Jiwa yang membina empayar menjauh sehingga ke Burma, kalau Srivijaya terkenal dengan tokoh penakluk hebat seperti Dharanindra dan Dapunta Hyang Sri Jayanasa, atau Majapahit berbangga dengan penakluk hebat seperti Raden Wijaya dan juga Patih Gajah Mada, maka orang Melayu Brunei harus berbangga dengan kewujudan tokoh penakluk seperti Nakhoda Ragam.

Untuk rekod, empayar Brunei di bawah Nakhoda Ragam membentang ke keseluruhan Pulau Borneo seperti Sambas, Tanjungpura, Kota Waringin, Banjarmasin, Pasir, Kutai, Bulungan dan lain–lain lagi wilayah yang terkenal dalam Borneo, bahkan tidak cukup dengan itu, empayarnya sampai pula ke Kepulauan Sulu, Palawan,Mindoro,Keramian hingga Luzon dan Manila. Baginda berjaya menewaskan Raja Sulu dan Luzon dalam melebarkan empayarnya.Kekuasaan Brunei dirasai dari seluruh Borneo hingga ke Kota Seludong di Luzon,Filipina (kini dikenali sebagai Manila).

Pada zaman baginda jugalah,Brunei mula mencapai zaman kegemilangannya.Brunei muncul sebagai sebuah pusat perdagangan yang masyhur di Asia Tenggara selepas kejatuhan Melaka di tangan Portugis.Syiar Islam turut dikembangkan dengan meluas oleh Brunei sehingga ke utara Filipina,sehingga melahirkan beberapa buah kerajaan-kerajaan Islam yang kecil di Filipina seperti Pampanga,Tundun (Tondo) dan Kota Seludong (Manila).Kesemua negeri-negeri kecil ini berfungsi sebagai kerajaan satelit (satellite state) bagi Empayar Brunei di bawah Sultan Bolkiah ini.

Baginda digelar Nakhoda Ragam kerana kegemarannya bermain kecapi dan gendang semasa mengembara di seluruh kepulauan miliknya. Baginda juga gemar membawa segantang lada hitam dlm kembaranya. Sepanjang perjalanan, baginda akan mencampakkan sebiji lada di kawasan jajahannya, sehingga habis segantang menunjukkan keluasan empayarnya.

Baginda Nakhoda Ragam dikatakan berkahwin dengan puteri Sulu yang bernama Puteri Laila Menchanai. Baginda mangkat pada tahun 1524. Terdapat sebuah kisah unik tentang kemangkatan baginda.

Ketika baginda sedang bermanja di pangkuan isterinya, baginda dikatakan tercucuk akan jarum emas yang ketika itu sedang digunakan oleh isteri baginda untuk menjahit lalu baginda Sultan pun mangkat. Baginda dimakamkan di Kota Batu yang didirikan oleh nenek moyang baginda iaitu Sultan Sharif Ali. Pemerintahan Empayar Brunei diteruskan oleh putera baginda,Sultan Abdul Kahar.

4. Sultan Saiful Rijal (1533 -1581 Masihi)

Usaha sultan-sultan sebelum baginda seperti Nakhoda Ragam menyebabkan Islam bertapak dengan kukuh di Filipina sebelum kemasukan Sepanyol. Namun, ketika kemasukan penjajah Sepanyol ke Nusantara, maka sinar Islam yang mula berkembang di Filipina mula dirisaukan oleh Sepanyol.

Ketika Ferdinand Magellan mula-mula sampai di Borneo mereka tidak berani untuk mengusik Brunei yang dilihat sebagai kerajaan yang sangat kuat, sebaliknya mengalihkan pandangan mereka ke pulau Luzon. Kedatangan Sepanyol di rantau ini dilihat sebagai satu misi keagamaan untuk menyebarkan ajaran Kristian. Gereja Katolik memainkan peranan yang besar dalam ekspedisi mereka. Dalam usaha menyebarkan ajaran Kristian inilah mereka melihat Brunei sebagai penghalang yang paling besar.

Punca kepada konflik diantara Sepanyol dan Brunei bermula atas sepucuk surat yang ditulis oleh Dr Francisco de Sande untuk Sultan. Antara kandungan surat ini adalah ia mendesak Sultan Saiful Rijal supaya tidak menghantar pendakwah-pendakwah Islam ke kepulauan Filipina dan Borneo lagi dan membenarkan paderi katolik masuk menyebarkan Christian di Brunei. Kandungan surat tersebut turut MENGHINA AGAMA ISLAM dengan mengatakan bahawa agama Islam adalah AGAMA SESAT YANG JAHAT dan agama Kristian adalah agama yang sebenar.

Sultan Saiful Rijal amat marah lalu mengoyak-ngoyakkan surat tersebut. Bagi Sultan Saiful Rijal, penghinaan pihak Sepanyol terhadap agama Islam adalah sesuatu yang amat biadap. Jika kita membaca penulisan dari sejarawan barat tentang perkara ini akan kita dapati bahawa mereka menggambarkan yang Sultan Saiful Rijal bertindak agressif tanpa sebab musabab yang munasabah. Sebaliknya kita tahu mengapa Sultan begitu marah dengan Sepanyol, ia adalah kerana Sepanyol dengan terang-terangan MENGHINA ISLAM.

Selain itu tindakan Sepanyol menyerang kerajaan kaum muslimin di Filipina seperti di Luzon, Sulu dan Cebu adalah suatu penghinaan terhadap kedaulatan Brunei sendiri. Hal ini kerana keluarga diraja Sulu dan Luzon adalah bersaudara dengan Brunei iaitu Raja Sulaiman di Kota Selurong (Manila sekarang) dan Raja Lakandula di Kota Tundun. Raja Sulaiman mempertahankan Kota Selurong atau Manila dengan hebat namun baginda syahid pada 3 Jun 1571. De Legazpi berjaya menduduki Manila dan mengisytiharkan Manila sebagai pusat pemerintahan Sepanyol di timur. Keturunan Raja Sulaiman beberapa kali cuba menawan kembali Manila tetapi tidak berjaya. Bermula dari situ, maka satu persatu wilayah Islam di Filipina dihapuskan.

Pada Mac 1578, Dr. Francisco De Sande Kapten Sepanyol di Manila bertolak ke Brunei dengan 40 kapal perang. Ia sampai ke perairan Brunei dan mengutuskan surat kepada Sultan Saiful Rijal meminta baginda menerima pederi Kristian. Baginda tidak menerimanya dan tidak mahu mengalah kepada musuh Islam. Pada 14 April 1578 de Sande melanggar Brunei. Dengan serta merta armada Sepanyol membedil kapal-kapal perang Brunei yang sebanyak 50 buah.

Askar-askar Brunei yang tidak bersedia tidak dapat berbuat apa-apa apabila armada mereka hangus dan tentera Sepanyol menyerang kampong air. Istana Sultan akhirnya dapat ditawan dan semua harta benda Sultan dan penduduk dijarah mereka. Namun Sultan dan para pengikutnya berundur ke Jerudong. Setelah ke Jerudong Sultan kemudian berpindah pula ke Pulau Raja. Bendahara Sakam yang mengiringi Sultan kemudian kembali ke Brunei dan menghimpunkan pahlawan-pahlawan Islam.

Catatan barat ada menyebut bahawa mudahnya serangan terhadap Brunei oleh Sepanyol adalah disebabkan oleh pembelotan dua orang pembesar Brunei yang tidak berpuas hati dengan Sultan. Pada 1578, Pengeran Bendaraha Sakam memimpin serangan ke Brunei dengan lebih daripada 1000 orang pahlawan. De Sande dapat dikalahkan dan lari meninggalkan Brunei. Pasukannya dikejar sehingga ke Nausung (Sabah).

Dalam catatan pihak Sepanyol tidak disebut langsung mengenai serangan balas yang dilakukan oleh Bendahara Sakam sebaliknya tentera Sepanyol dikatakan terpaksa meninggalkan Brunei kerana mereka mendapat penyakit taun dan cirit-birit sehinggakan ramai diantara tentera mereka mati.

Sebelum mereka meninggalkan Brunei pihak Sepanyol yang marah dan geram dengan sengaja membakar Masjid agung Brunei. Mereka turut memusnahkan Makam Sultan Bolkiah. Banyak harta rakyat dan Sultan diambil. Pada 4 Mac 1579 Sepanyol datang lagi diketuai oleh Kapten Don Juan Arce de Sadornil.

Namun akhirnya mereka berundur kerana melihat pertahanan Brunei yang terlalu kuat. Brunei kali ini memang telah bersedia dengan angkatan mereka. Hal ini menggerunkan Sepanyol. Sepanyol silap di dalam menilai orang Melayu Brunei. Orang Melayu Brunei bukan selemah seperti tamadun Mesoamerika seperti tamadun Maya,Inca dan Aztec yang pernah mereka tundukkan dahulu!

Kisah Perang Kastilan yang kami catatkan di dalam ini juga menunjukkan betapa Sultan Saiful Rizal adalah seorang raja yang sangat tabah , cekal dan gigih bukan sahaja mempertahankan negara, agama dan bangsanya, tetapi saudara sebangsa dan seagama yang menjadi mangsa penjajah durjana!

Bacaan Lanjut:

1. Joaquin, Nick, Manila, My Manila: A History for the Young. City of Manila: Anvil Publishing, 1990.

2. Saunders, Graham E, A history of Brunei, 2002.

3. The Brunei Museum Journal, Brown, D. E., Spanish Accounts of their Expeditions against Brunei in 1578-79, volume 3, 180-221.

4. John S Carroll, “Francisco de Sande’s Invasion of Brunei in 1578: An Anonymous Spanish Account”.

5. http://www.history-centre.gov.bn/sultanbrunei.htm

6. http://www.pusat-sejarah.gov.bn/sultanbrunei.htm

7. http://www.pelitabrunei.gov.bn/news/pelita/27ogos09/berita17.htm


Kredibiliti Seorang Pendakwah Dalam Berhujah Dengan Orang-Orang Bukan Islam

Berdakwah adalah tanggungjawab setiap orang Islam mengikut keadaan, cara, golongan sasaran dan kemampuan. Allah SWT menegaskan di dalam al-Qur’an: “Serulah (manusia) kepada jalan Tuhanmu dengan berhikmah dan pelajaran yang baik dan berhujahlah dengan mereka dengan cara yang terbaik. Sesungguhnya Tuhanmu Dialah yang lebih mengetahui tentang siapa yang tersesat dari jalan-Nya dan Dialah yang lebih mengetahui orang-orang yang mendapat petunjuk.” (Surah an-Nahl, ayat 125).

Sejak awal kemunculan manusia di muka bumi ini, Allah SWT telah mengutuskan ratusan orang rasul dan ratusan ribu orang nabi bertujuan untuk membimbing umat masing-masing kembali kepada akidah tauhid yang sebenar iaitu “Tiada Tuhan melainkan Allah SWT” dan beriman dengan semua para nabi dan rasul serta ajaran mereka. Artikel pendek kali ini memfokuskan perbincangan mengenai kredibiliti yang perlu ada pada seorang pendakwah dalam berdebat atau berhujah dengan masyarakat bukan muslim terutamanya pada zaman mutakhir ini.

Zaman mutakhir ini ialah zaman moden yang dilimpahi dengan kecanggihan teknologi maklumat yang tiada batasannya. Bak kata orang, “maklumat semua di hujung jari.” Oleh itu, seorang pendakwah itu perlu mempersiapkan diri mereka dengan segala jenis ilmu pengetahuan, ibarat mempersiapkan pelbagai jenis senjata untuk pergi berperang, tetapi bukan peperangan fizikal, melainkan “peperangan dalam berhujah.” Disebabkan itu, salah satu sifat wajib bagi seorang rasul ialah “fatonah” (bijaksana). Penulis telah menulis sebuah artikel sebelum ini bertajuk “Ciri dan Sifat Para Nabi dan Rasul Menurut Islam” siaran pada 22 Mac 2018.

Penguasaan dan pemahaman terhadap isi kandungan Kitab Suci al-Qur’an dan hadith adalah suatu pengetahuan yang wajib bagi seorang pendakwah. Untuk bendakwah dengan orang-orang non-Muslim yang beragama seperti Yahudi, Kristian, Hindu dan Buddha, adalah suatu bonus kelebihan jika pendakwah tersebut menguasai isi kandungan kitab-kitab suci agama mereka seperti Talmud, Bible, Veda dan Tripitaka. Ketika penulis pertama kali menonton video-video siri debat dan syarahan Allahyarham Shaykh Ahmed Deedat rahimullah (1918-2005), penulis berasa takjub melihat penguasaan beliau terhadap isi kandungan kitab Bible.

Legasi beliau diteruskan pada masa kini oleh Dr. Zakir Naik yang bukan sahaja menguasai isi kandungan Kitab Suci Bible, malah kitab suci agama Hindu dan Buddha. Sekadar perkongsian dengan para pembaca, para pembaca boleh muat turun secara percuma video-video dan buku-buku syarahan dan perdebatan Shaykh Ahmed Deedat dan Dr. Zakir Naik melalui laman web TruthwayTV, pautannya: http://english.truthway.tv/.

Ini penting kerana supaya kita dapat mempersembahkan persamaan antara isi kandungan al-Qur’an dengan isi kandungan kitab-kitab suci yang lain selari dengan firman Allah SWT di dalam al-Qur’an yang menyuruh umat Islam menyeru golongan Ahli Kitab: “Wahai Ahli Kitab (khusus kepada Yahudi dan Kristian), marilah kamu kepada suatu kalimat yang bersamaan antara kami dan antara kamu…..” Apakah persamaan tersebut? Disambung dalam ayat tersebut: “……(iaitu) bahawa tiada Tuhan yang kita sembah kecuali Allah dan tiada kita mempersekutukan-Nya dengan sesuatupun dan tiada setengah kita mengangkat yang lain menjadi Tuhan, selain, dari Allah.” (Ali Imran: 64). Bible juga menyatakannya dengan jelas sebanyak dua kali di dua tempat: “Hear, O Israel: The LORD our God is one LORD.” (Deuteronomy, 6:4 dan Mark, 12:29), bukannya tiga dalam satu, lima dalam satu atau sepuluh dalam satu.

Berhujah dengan orang-orang bukan Islam yang ateis atau agnostik pula memerlukan seseorang itu menguasai pelbagai cabang ilmu pengetahuan sains dan ilmu-ilmu kosmologi, geologi, biologi, fizik, kimia dan sebagainya. Bagaimana peristiwa “Big Bang” telah lama disebutkan di dalam al-Qur’an, proses kejadian manusia di dalam rahim, asal-usul kehidupan, pemisahan dua jenis lautan seolah-olah ada benteng antara keduanya, gunung-ganang sebagai pasak bumi dan pelbagai lagi ilmu pengetahuan berkenaan kejadian alam dan manusia di dalam al-Qur’an. Walau bagaimanapun, perlu ditegaskan bahawa: “Al-Quran is a book of SIGNS & not a book of SCIENCE.” Al-Qur’an tidak menjelaskan perincian proses kejadian alam tersebut kerana al-Qur’an menggalakkan supaya manusia sentiasa mengkajinya sebagaimana firman Allah SWT: “Sesungguhnya pada kejadian langit dan bumi; dan (kejadian) pertukaran malam dan siang; dan (pada) kapal-kapal yang belayar di laut dengan membawa benda-benda yang bermanfaat kepada manusia; demikian juga (pada) air hujan yang Allah turunkan dari langit lalu Allah hidupkan dengannya tumbuh-tumbuhan di muka bumi sesudah matinya, serta Dia biakkan padanya dari berbagai-bagai jenis binatang; demikian juga (pada) peredaran angin dan awan yang tunduk (kepada kekuasaan Allah) terapung-apung antara langit dengan bumi; Sesungguhnya (pada semuanya itu) ada tanda-tanda (yang membuktikan keesaan Allah, kekuasaan-Nya, kebijaksanaan-Nya, dan keluasan rahmat-Nya) bagi kaum yang (mahu) menggunakan akal fikiran.” (al-Baqarah, 164).

Antara tokoh ilmuan barat yang mengakui kagum dengan kemukjizatan al-Qur’an dari sudut sains seperti Dr. Maurice Bucaille dan Prof. Keith Moore. Mereka pakar dan amat dikenali dalam bidang masing-masing dan mengakui kebenaran al-Qur’an walaupun mereka tidak pernah menyatakan keislaman secara terang-terangan. Hidayah atau petunjuk adalah milik mutlak Allah SWT yang dikurniakan kepada sesiapa sahaja yang dikehendaki-Nya.

Kadang-kala, hujah akal yang logik tidak semestinya berdasarkan fakta, ia boleh berdasarkan perumpamaan, apa yang penting mesej sebenar sampai atau difahami. Sebagai contoh suatu hujah yang berlaku antara seorang shaykh muslim dengan seorang mubaligh Kristian. Ini pernah diceritakan oleh Shaykh Ahmed Deedat. Seorang mubaligh Kristian tidak berputus asa menasihati rakannya, seorang shaykh muslim supaya mempercayai bahawa Isa (Jesus) sebagai Tuhan dengan penuh kasih sayangnya telah mengorbankan dirinya sendiri supaya dapat menyelamatkan umat manusia daripada belenggu dosa. Bosan dengan nasihat tersebut sehari-harian, shaykh tersebut menyuruh seorang pembantunya berbisik sesuatu ke telinganya ketika mubaligh Kristian tersebut datang ke rumahnya.

Seperti biasa, mubaligh Kristian tersebut datang ke rumah shaykh tersebut menyampaikan ajarannya. Datang pembantu shaykh tersebut berbisik sesuatu kepada shaykh tersebut seperti yang diarahkan. Tiba-tiba shaykh tersebut menangis teresak-esak, sehingga mubaligh Kristian bertanya akan khabar berita yang diterimanya. Shaykh tersebut menjawab beliau baharu sahaja mendapat perkhabaran bahawa Malaikat Jibril telah mati. Mubaligh Kristian tersebut ketawa dan berkata mana boleh malaikat mati. Shaykh tersebut menjawab, jadi bagaimana pula kamu boleh mengatakan Tuhan boleh mati?

Terdapat juga soalan-soalan daripada non-muslim yang boleh mengelirukan seperti sekiranya Tuhan itu maha berkuasa melakukan sesuatu, mengapakah Dia tidak boleh menghasilkan anak kandungnya sendiri, atau mewujudkan diri-Nya dalam bentuk fizikal yang lain dan berbeza-beza? Oleh sebab itu, penguasaan ilmu tauhid berkenaan sifat-sifat wajib dan mustahil bagi Tuhan amat penting dan ini diterjemahkan dengan soalan kembali kepada penyoalnya seperti “Sekiranya benar dakwaan kamu mengatakan bahawa Tuhan maha berkuasa melakukan segala sesuatu, adakah Dia yang bersifat tiada permulaan sebagaimana yang saya dan kamu percaya, boleh menciptakan Tuhan lain yang juga tiada permulaan, atau membuang saya di luar kawasan kekuasaan-Nya?

Sudah tentu jawapannya tidak boleh.” Apabila Tuhan menciptakan sesuatu, maka ianya mempunyai permulaan, begitu juga tiada suatu tempat pun yang berada di luar kekuasaan-Nya. Tuhan maha berkuasa melakukan sesuatu tetapi hanya pada perkara-perkara ketuhanan. Keterbatasan tersebut bukanlah bermakna Tuhan itu lemah, tetapi keterbatasan itu adalah sifat Tuhan yang tidak menyerupai atau setara dengan mana-mana makhluk ciptaan-Nya.

Islam menganjurkan perdebatan dengan cara yang paling baik sepertimana ayat al-Qur’an Surah an-Nahl, ayat 125 di atas. Ini bermaksud seorang pendakwah perlu mengawal emosi dan etikanya walaupun ketika diprovokasi. Penulis berasa kagum dengan cara, ketegasan dan kesungguhan pendakwah-pendakwah muslim berdebat dan berhujah di Speaker Corner, Hyde Park, United Kingdom seperti saudara Mansur, saudara Hashim, saudara Muhammad Hijab, saudara Adnan Rashid, saudara Zakir Hussein dan ramai lagi. Para pembaca boleh menonton video-video perdebatan mereka dalam laman Facebook dan YouTube SCDawah Channel, pautan: https://www.youtube.com/channel/UCnZPtuya_yUUqGZGHk1nEOA/videos?pbjreload=10. Tonton bagaimana mereka berlawan hujah ilmiah dengan bijaksana dengan pelbagai latar belakang personaliti dan kepercayaan mubaligh-mubaligh, aktivis-aktivis dan pengunjung-pengunjung di sana.

Begitu juga gaya dan penyampaian para pendakwah antarabangsa yang lain seperti Shaykh Yusuf Estes, Shaykh Hamza Yusuf dan Dr. Shabir Ally. Mereka adalah tokoh-tokoh pendakwah hebat yang penulis kagumi dalam berhujah dengan orang-orang bukan Islam. Setiap mereka ada gaya penyampaian mereka sendiri seperti Shaykh Yusuf Estes sering menyelitkan unsur-unsur lucu dalam syarahan dakwahnya tetapi mesej yang ingin disampaikan jelas dan sampai kepada hadirin. Tonton video-video syarahan mereka dan lihat bagaimana mereka berhujah dengan orang-orang bukan Islam dalam sesi soal jawab.

Nabi Muhammad SAW tatkala dibaling batu sehingga luka berdarah seluruh tubuh badannya ketika berdakwah di Taif tetapi baginda masih memohon keampunan dan hidayah Allah SWT kepada penduduk Taif ketika itu. Kesabaran dan kesungguhan yang tinggi dalam berdakwah adalah suatu ciri yang tidak dapat dipisahkan daripada para nabi dan rasul dan seharusnya kita mencontohinya. Akhlak adalah aset paling penting bagi seorang pendakwah kerana dengan akhlak keperibadian yang mulia juga mampu menarik minat orang-orang non-muslim mendekati Islam. Nabi Muhammad SAW sendiri diutuskan untuk menyempurnakan akhlak seperti firman Allah SWT: “Dan tiadalah Kami mengutus kamu Muhammad, melainkan untuk (menjadi) rahmat bagi semesta alam.” (Al-Anbiya’, ayat 107).

Dakwah terhadap orang-orang bukan Islam tidak hanya disampaikan melalui majlis-majlis dan video-video rakaman syarahan dan perdebatan, dakwah juga boleh disampaikan melalui pena iaitu penulisan dan penerbitan buku dan risalah mengikut audien dan kumpulan sasaran. Oleh itu, penguasaan pelbagai bahasa juga memainkan peranan utama dalam berdakwah terutamanya bahasa Inggeris. Kebiasaannya, tajuk yang ringkas dan menarik serta isi kandungan yang bersifat “straight to the point” dan tidak panjang lebar seperti karya-karya Shaykh Ahmed Deedat: “Is The Bible God’s Word?” “What The Bible Say About Muhammad (pbuh)?” dan “Al-Qur’an, The Miracle of Miracles” semuanya nipis, (kecuali magnum opus beliau: “The Choice”) menarik minat dan memudahkan pembacaan orang awam.

Islam tidak memaksa orang-orang bukan muslim menerima Islam. Ini berdasarkan kepada firman Allah SWT dalam Surah al-Baqarah, ayat 156: “Tidak ada paksaan untuk (memeluk) agama (Islam); sesungguhnya telah jelas jalan yang benar daripada jalan yang sesat, kerana barangsiapa yang ingkar kepada Taghut dan beriman kepada Allah, maka sesungguhnya dia telah berpegang kepada buhul tali yang amat kuat yang tidak akan putus. Dan Allah Maha Mendengar lagi Maha Mengetahui.”

Tujuan utamanya adalah untuk menyampaikan, berhujah dengan bijaksana, berakhlak dan penuh ilmiah, supaya orang-orang non-muslim memahami ajaran sebenar agama Islam. “Agree to disagree.” Sebaik sahaja mereka memahami dengan jelas mesej yang telah disampaikan, terpulang pada mereka untuk membuat keputusan sama ada menerima mahupun menolak, sepertimana firman Allah SWT: “Bagi kamu agamamu, bagiku agamaku.” (al-Kafirun, ayat 4).

Ini bertujuan supaya mereka tidak menghina Islam atau bersangka buruk terhadap ajaran Islam disebabkan fitnah-fitnah terhadap Islam dan umatnya yang disebarkan oleh kebanyakan media Barat dan golongan anti-Islam yang berusaha menanamkan ideologi “Islamophobia” dalam pemikiran masyarakat bukan Islam.


Arus Roket Hamas Yang Cuba Memintas Iron Dome

Penubuhan Israel pada tahun 1948 telah mengundang peper.angan besar yang berlarutan hingga hari ini. Pihak Arab tewas dengan teruk bukan kerana tiada jentera per.ang yang baik.

Sebaliknya setiap negara Arab mempunyai kepentingan yang bercanggahan antara satu sama lain (Al Jazeera, 2009). Israel mempertahankan kemerdekaannya dan membina ekonomi dengan program perdagangan yang berjaya.

Sebuah ekonomi yang mampu mengeksport gigi palsu dulu kini menjadi kiblat teknologi Timur Tengah… dan satu-satunya alasan masyarakat Arab boleh beri (untuk mewajarkan kejayaan Israel) adalah “Israel dibiayai Amerika Syarikat”, pada ketika pemimpin mereka adalah seperti Hafez al-Assad, Hosni Mubarak dan Saddam Hussein.

Kemajuan sains saban dekad mengukuhkan kedudukan Israel. Dengan teknologi yang ampuh, mereka mengharungi banyak cab.aran. Sekitar 1990-an, mereka berdepan dengan satu cab.aran besar.

Hassan Nasrallah sedang berpusat di Lubnan dengan jenteranya asyik melepaskan roket ke arah populasi Israel di bahagian utara.

Pihak Israel pun mencadangkan sebuah sistem rin.tangan mi.sil berjarak dekat, yang tidak disokong Amerika Syarikat kerana “mesti gagal punya” (Levinson & Entous, 2012). Idea ini diketepikan, sampailah tahun 2006 apabila Israel menyer.ang Lubnan.

Nasrallah membalas dengan 4,000 buah roket, majoritinya Katyusha buatan Kesatuan Soviet. Pentadbiran Israel di Haifa terpaksa bergegas mengeluarkan 250,000 penduduk ke bahagian lain, selepas sejuta orang berteduh dalam ruangan bawah tanah (Rubin, 2007).

Di bahagian Selatan pun tidak selamat. Lebih daripada 8,000 bahan le.tµpan dihalakan dari Gaza antara tahun 2000 hingga 2008. Dan kebanyakan dilancar menggunakan lori BM-21.

Kerajaan Ehud Olmert sedar. Kalau taktik ini tidak memberi manfaat, pihak Arab takkan boleh mengapa-apakan Israel lagi. Angkatan Pertahanan Israel sudah cukup kuat untuk menangkis sebarang ser.angan bertubi-tubi. Jadi mereka hanya perlu melindungi darat sahaja.

Sebagai Menteri Pertahanan, Amir Peretz bertanggungjawab mencari solusi ini. Tanpa pengetahuan beliau, Israel sudahpun ada solusi.

Sentuhan Ahli Per.ang

Dua tahun sebelum Per.ang Lubnan 2006, seorang jeneral Israel bernama Daniel Gold mula mengetuai biro penyelidikan Angkatan Pertahanan Israel. Gold sangat suka dengan idea memintas mis.il di udara.

Cuma cara pemintasan itu yang menjadi persoalan, sama ada laser atau sena.pang pat.ah gergasi. Pada Mac 2005, pasukan Gold menyiapkan rangka kasar sebuah sistem yang menggunakan roket.

Cadangan ini patut dihantar kepada Kementerian Pertahanan Israel dulu (untuk mendapatkan dana jika lulus). Tetapi Gold terus panggil Rafael Advanced Defense Systems (RADS) Ltd.

Menurut Gold, birokrasi hanya melengahkan masa kerana pihak kerajaan akan berdebat panjang. Beliau masih ada dalam AS$6 juta untuk kegunaan RADS. Setelah meneliti, pihak pengeluaran RADS bersetuju.

Projek ini sangat susah sebenarnya. Gaza perlu diimbas setiap masa. Apabila roket dilancarkan, sasaran mesti diramal dalam masa beberapa saat. Kalau kawasan bandar raya, sistem Gold akan melepaskan sebuah mi.sil untuk memintas.

Mereka hanya ada 15 saat saja. Dan mi.sil pula mesti kos rendah, dalam lingkungan AS$40,000 sahaja.

Peper.angan dengan Lubnan memberi gambaran kasar kepada RADS. Jentera Hassan Nasrallah telah menghala 4,200 roket ke Israel. Sangat banyak. Kalau guna mi.sil biasa untuk pintas, mesti Israel kena tanggung AS$400,000 setiap satu.

Rugilah, sampai AS$1.7 bilion untuk menjatuhkan 4,200 roket. Jadi RADS perlu membangunkan sebuah teknologi mi.sil kos rendah … dalam AS$40,000 setiap satu.

Apabila Amir Peretz mengambil alih jawatan Menteri Pertahanan, projek ini mendapat sokongan penuh. Kerajaan Israel melabur AS$210 juta untuk menyiapkan apa yang kemudian dinamakan Iron Dome.

Kemudian kerajaan Barack Obama terdengar tentang Iron Dome. Pihak Amerika Syarikat tidak tunggu lagi. Dewan Perwakilan memberi sokongan majoriti 410-4 untuk memberi dana supaya projek Iron Dome dapat disempurnakan lagi.

Secara berperingkat, Iron Dome mengumpulkan dana melebihi AS$1 bilion. Dan akhirnya, sistem rin.tangan ini mula digunakan pada tahun 2011. Setiap unit menelan kos sebanyak AS$50 juta, dengan sebuah mi.sil mencapai sasaran iaitu AS$40,000.

Namun kalau dibandingkan dengan mi.sil Gaza, projek ini masih mahal. Kerana Gaza melancarkan roket dengan kos AS$800 sahaja, bagi setiap buah.

Namun Iron Dome sebenarnya tidak membe.dil roket Gaza. Mis.ilnya hanya mele.tµp di ruangan udara, berhampiran dengan roket. Ini bermakna, serpihan roket dan mi.sil masih boleh jatuh dan menced.erakan orang.

Antara 2011 hingga 2020, Gaza telah melepaskan lebih daripada 2,800 roket. Dan 90 peratus berjaya dipintas (Steinwehr, 2021). Kos pengeluaran mi.sil Iron Dome pun sudah mencecah AS$80,000 sekarang. Sebab itu Israel hanya menggunakan Iron Dome di kawasan populasi ramai.

Pada tahun 2021, hubungan antara Israel dan Palestin menjadi teruk susulan peristiwa di Sheikh Jarrah dan Masjid al-Aqsa. Lebih daripada 1,000 roket telah dilepaskan Gaza dalam masa seminggu sahaja. 200 roket tµm.bang sendiri di bumi Gaza.

Majoriti dipintas Iron Dome. Tetapi banyak terkena pada sasaran, iaitu bangunan dan kereta di Israel. Pada 12 Mei misalnya, tujuh warga Israel – Leah Yom Tov (63 tahun), Khalil Awad (52 tahun), Nadin Awad (16 tahun), Soumya Santosh (30 tahun), Nella Gurevitz (usia 80-an), Omer Tabib (21 tahun) dan Ido Avigal (5 tahun) – terbµnµh kerana arus roket yang tidak berjaya dipintas Iron Dome.

Apa yang jelas di sini: Israel menggunakan ilmu pengetahuan untuk pembangunan teknologi serba baru yang pihak Pentagon sendiri tidak terjangka. Sementara seluruh dunia mengutuk Israel habis-habisan, nilai ini enggan dicontohi. Kemenangan Israel selama ini tiada rahsia pun – mereka bersatu dan berilmu.

RUJUKAN:

Al Jazeera. (2009, Julai 13). Why the Arabs were defeated.

Steinwehr, U. (2021, Mei 12). Israel’s Iron Dome proves successful against Gaza rockets. DW.

Levinson, C., & Entous, A. (2012, November 26). Israel’s Iron Dome Defense (ditapiskan) to Get off the ground. The Wall Street Journal.

Rubin, U. (2007). The Rocket Campaign against Israel during the 2006 Lebanon (ditapiskan). The Begin-Sadat Center for Strategic Studies.


Sejarah Harem Gundik Diraja China

Semasa China masih lagi diperintah oleh maharaja, salah satu peranan baginda ialah memastikan kesinambungan sesebuah dinasti. Cara ini dicapai dengan mendapatkan anak baik sama ada melalui maharani atau para gundik baginda di harem diraja. Walaupun kelas hierarki wanita-wanita ini berubah mengikut perubahan zaman, ia boleh dianggap salah satu institusi paling penting dari segi pemerintahan negara itu.

Hierarki harem diraja China yang teratas dihuni oleh maharani – isteri rasmi maharaja. Baginda merupakan figura yang paling dihormati dalam kalangan ramai wanita China bersesuaian dengan statusnya sebagai bonda dunia. Dalam harem. hanya maharaja dan bonda maharani yang dianggap lebih tinggi kedudukannya berbanding maharani. Selain kedua-duanya, semua wanita dalam harem harus mematuhi titah baginda.

Selain maharani, terdapat juga Maharani Balu (Empress Dowager). Maharani Balu di sini merujuk kepada maharani-maharani yang mengalami kemangkatan suami bergelar maharaja semasa era pemerintahan suami mereka. Salah seorang Maharani Balu yang terkenal ialah Wu Zetian dari Dinasti Tang. Baginda kemudiannya mencipta sejarah sebagai maharaja wanita pertama China dari akhir abad ketujuh hingga abad kelapan Masihi.

Di bawah maharani pula ialah permaisuri. Setiap dinasti mempunyai bilangan permaisuri yang berbeza-beza. Misalnya, semasa era Dinasti Qing, harem diraja mempunyai tujuh permaisuri dengan gelaran yang berlainan. Di bawah mereka, barulah para gundik dengan bilangan mereka ditentukan oleh maharaja. Tiada had berkenaan bilangan gundik yang diambil maharaja dengan sesetengahnya boleh saja mencecah 20,000 orang.

Kebiasaannya, semua wanita layak menjadi xiunu (wanita elegan) untuk dipilih menyertai harem diraja. Pemilihan ini dibuat seawal era Dinasti Jin (265-420 Masihi) dengan kriteria xiunu berbeza-beza mengikut setiap maharaja. Pengecualian hanya diberi kepada wanita berkahwin atau yang mempunyai kecacatan fizikal yang disahkan oleh doktor.

Tetapi semua itu berubah semasa era maharaja Dinasti Qing, Shunzhi (1638-1661). Baginda berpandangan xiunu diambil daripada Lapan Panji (kerangka kerja pentadbiran dan ketenteraan orang Manchu) dengan kebanyakan yang dipilih berdarah Manchu atau Mongol.

Yang pasti, proses ini dimulakan dengan Lembaga Hasil China menghantar notis kepada pegawai-pegawai garison ibu negara dan wilayah bagi mendapatkan bantuan ketua-ketua puak dan wilayah. Mereka kemudiannya menyenaraikan bilangan wanita yang ada di sesebuah wilayah sebelum menyerahkannya kepada komander markas dan Lembaga Hasil China di Beijing. Setelah itu, barulah pihak lembaga mengumumkan bila hari pemilihan xiunu diadakan.

Semasa era Dinasti Qing, xiunu akan dibawa ke Pintu Gerbang Shinwu, Kota Larangan untuk diperiksa. Biasanya, mereka akan diiringi oleh ibu bapa atau ahli keluarga, ketua puak dan pegawai wilayah yang diwakili mereka.

Terdapat empat perkara yang perlu dilepasi xiunu sekiranya mahu memasuki harem diraja. Pertama, penilaian kecantikan di mana maharaja, ayahanda dan bondanya menilai. Mana yang bernasib baik akan memasuki fasa kedua iaitu pemeriksaan kesihatan. Semua aspek kesihatan mereka akan diperiksa termasuk bau badan dan jangkitan kulit.

Seterusnya, selepas lulus ujian kesihatan, xiunu akan menjalani proses pembelajaran dan latihan dari segi etika termasuk cara berjalan dan bercakap. Mereka juga perlu belajar-belajar perkara-perkara tertentu seperti catur, menari, membaca dan menulis. Akhir sekali, mana yang berjaya lepas akan menjadi pembantu bonda maharaja selama beberapa hari termasuk tidur dengan baginda. Mana-mana individu yang mempunyai tabiat buruk semasa tidur akan ditolak.

Contoh fasa-fasa ini dapat dilihat pada era maharaja Dinasti Ming, Tianqi. Pada 1621, baginda mengutus sida-sida ke seluruh negara untuk memilih 5,000 orang wanita berusia antara 13 hingga 16 tahun. Wanita yang bertuah daripada 5,000 orang ini akan dipilih sebagai ahli terbaru harem baginda. Daripada 5,000 ini, 1,000 diarah pulang kerana terlalu rendah, tinggi, gemuk atau kurus.

Pada hari kedua, para sida akan memeriksa keadaan fizikal xiunu termasuk tahap suara mereka. Fasa ini menyaksikan 2,000 lagi xiunu disingkirkan. Hari ketiga pula menyaksikan lebih 1,000 lagi disingkirkan atas sebab pergerakan fizikal mereka tidak memuaskan termasuk kelembutan semasa berjalan. Baki 1,000 lain akan menjalani pemeriksaan ginekologi di mana pada akhir pemeriksaan, 700 orang akan diarah pulang.

Baki 300 xiunu yang tinggal akan tinggal di istana bagi menjalani penilaian dari segi moral, perwatakan dan kebijaksanaan. 50 calon teratas kemudiannya akan menjalani ujian dan temuduga berkenaan matematik, seni, kesusasteraan dan falsafah. Hanya tiga yang terbaik sahaja yang menyertai harem diraja sebagai gundik baginda.

Tetapi jika ada menyangka maharaja boleh masuk ke harem diraja dan menyetubuhi para wanita di situ sesuka hati, tanggapan itu salah. Hakikatnya, baginda perlu mengikut tarikh kalendar yang ditetapkan dan fasa bulan setiap kali menggauli gundik-gundik baginda. Oleh sebab itu, setiausaha-setiausaha akan merekodkan jadual kelamin maharaja dengan menggunakan dakwat merah merona diraja.

Bagi memastikan urusan harem diraja berjalan lancar, hanya sida-sida saja yang dibenarkan berkhidmat di situ. Sida tidak dianggap satu ancaman kerana mereka telah dikasi terlebih dahulu sebelum dibenarkan berkhidmat di istana. Walaupun berkhidmat sebagai khadam di harem, mereka boleh saja menjadi lebih berkuasa dan kaya dengan cara melibatkan diri dalam aktiviti politik. Semasa Dinasti Ming, terdapat 100,000 orang sida berkhidmat di harem diraja.

Disebabkan bilangan wanita yang ramai dalam harem, persaingan sesama mereka tidak dapat dielakkan. Sasaran utama sudah pastilah kedudukan maharani dengan anak hasil perkongsian hidup maharaja dianggap anugerah tidak ternilai dalam persaingan mereka. Ada juga kes gundik-gundik ini berpakat dengan sida untuk menjatuhkan pesaing mereka. Sebagai ganjaran, mereka akan diberi ganjaran kewangan atau kuasa atas usaha mereka itu.

Begitupun, tidak semua harem penuh dengan konspirasi. Ada harem seperti para gundik Maharaja Qin Shi Huang menyaksikan mereka dipilih bukan kerana kecantikan tetapi kerana kecekapan mereka. Salah seorang daripada mereka bertanggungjawab memperkenalkan masakan dan penyepit. Sementara seorang lagi gundik bertanggungjawab mencipta sikat. Kecekapan mereka membantu Shi Huang mentadbir negara dengan berkesan.

Tetapi satu hakikat yang tidak boleh lari ialah nasib para gundik ini selepas maharaja mangkat. Ramai gundik ditanam hidup-hidup bersama maharaja bagi memastikan baginda sentiasa ditemani mereka walaupun di alam barzakh.

Kalau anda berminat dengan artikel sejarah China seperti ini, kami nak cadangkan pembelian judul terbaru kami, Kitab Tamadun China. Nak tahu lebih lanjut, dapatkannya di sini.

RUJUKAN

Duhalde, M. (2018, 12 Julai). Life inside the Forbidden City: how women were selected for service. South China Morning Post.

Mingren, W. (2017, 25 Mac). 20,000 Women and 100,000 Castrated Men to Serve the Emperor: The Imperial Harem of China. Ancient-Origins.


Baca al-Baqarah, Setan Check-out

“Hei setan kurus, kenapa engkau lari sehelai sepinggang ni. Dulu kan kau duduk rumah situ. Sekarang dah merempat?” Setan kurus membalas, “Hoi setan gemuk, cubalah kau masuk rumah tu kalau boleh!”

Namun apabila rumah itu didekati, setan gemuk gagal menembus masuk. Apa rahsia tuan rumah?

Rupa-rupanya tuan rumah baca Surah al-Baqarah.

Inilah “pagar rumah” yang sangat berkesan untuk menghalau jin syaitan. Bukannya susah. Buka sahaja al-Quran dan ayat-ayat itu terdapat di sebelah Surah al-Fatihah. Ia juga dipanggil puncak atau bonggol al-Quran kerana Surah al-Baqarah merupakan surah terpanjang dan mempunyai ayat yang paling panjang. 2 juz setengah. Tapi kalau panggil budak tahfiz, sejam lebih settle dah baca.

Kelebihan surah ini banyak dinukil dalam kitab al-Itqan fi Ulum al-Quran susunan Imam Jalaluddin as-Suyuthi.

“Siapa yang membaca (Surah al-Baqarah) di rumahnya pada siang hari, syaitan takkan masuk ke dalamnya selama 3 hari. Dan siapa yang membaca di rumahnya pada malam hari, syaitan takkan masuk ke rumahnya selama 3 malam.” (HR Ibnu Hibban)

Sahih Muslim turut meriwayatkan sebuah hadis:

“Sesungguhnya rumah yang dibacakan di dalamnya Surah al-Baqarah tidak akan dimasuki syaitan.” (HR Muslim)

Bukan itu sahaja, Surah al-Baqarah kerap dibacakan sebagai ayat-ayat ruqyah untuk merawat pesakit. Seorang lelaki arab pernah membawakan temannya yang sakit. Rasulullah sendiri meruqyah dengan bacaan al-Quran termasuklah daripada ayat Surah al-Baqarah.

Baginda mewiridkan kepada lelaki yang sakit itu Surah al-Fatihah, empat ayat awal Surah al-Baqarah, ayat ke-163 Surah al-Baqarah,ayat kursi, tiga ayat akhir Surah al-Baqarah, tiga ayat akhir Surah Ali Imran, ayat ke 18 Surah Ali Imran, ayat ke 54 Surah al-A’raf, akhir Surah Mukminun, ayat ke 116 Surah Mukminun, ayat ke-3 Surah Jinn, sepuluh ayat awal Surah Saffat, tiga ayat akhir Surah Hasyr, Surah al-Ikhlas, Surah al-Falaq dan Surah an-Nas.

Selesai baginda membacakannya, lelaki itu pun bangun sembuh.


Wabak Amwas: Penyakit Yang Pernah Menimpa Umat Islam

Semasa era pemerintahan Umar bin al-Khattab r.a, usaha perluasan kuasa Khulafa al-Rashidin sedang rancak berjalan. Semasa tempoh itu, lebih 4,000 kota jatuh ke tangan kerajaan itu termasuk Syam, Mesir, timur Anatolia, Bactria dan Parsi. Bagaimanapun, untuk tahun 638 dan 639, umat Islam di Syria-Palestin diuji dengan satu wabak yang dikenali sebagai wabak Amwas.

Mungkin ada menyangka wabak Amwas ini ialah penyakit baru tetapi hakikatnya, ia sebenarnya wabak bubonik. Wabak ini turut dikenali sebagai wabak Justinian selepas muncul pada pertengahan abad kelima Masihi dan menghantui dua kerajaan iaitu Rom dan Parsi. Walaupun angka orang yang terbu.n.uh akibat wabak ini tidak diketahui, yang pasti ia tersebar di rantau Mediterranean, Asia Tengah, Afrika Utara dan Eropah semasa tempoh berkenaan. (Dols, 1974)

Selepas berjaya menamatkan an.ca.man golongan murtad dan nabi palsu di Semenanjung Tanah Arab, perhatian khalifah pertama Khulafa al-Rashidin, Abu Bakar as-Siddiq r.a kini beralih kepada Rom dan Parsi. Bagi menjayakan usaha perluasan kuasa di Syria-Palestin, tugas diserahkan kepada Amru bin al-As, Yazid bin Abu Sufian, Shurahbil bin Hasanah dan Abu Ubaidah bin al-Jarrah r.a. Usaha tersebut diteruskan Umar r.a selepas Abu Bakar wafat pada Ogos 634. (Donner, 2014)

Wabak Amwas diberi nama sedemikian sempena nama sebuah bandar iaitu Amwas di Palestin. Amwas atau Emmaus Nicopolis jatuh ke tangan pasukan Negara Islam Madinah (NIM) tidak lama selepas umat Islam berjaya mengatasi pihak Rom di Ajnadyn (634) atau Yarmouk (636). Semasa wabak ini tercetus, ia berperanan sebagai markas utama ten.te.ra di mana urusan pembahagian ghanimah dan pembayaran gaji dibuat. (Luz, 2009)

Ramai sejarawan percaya wabak ini tercetus selepas wilayah ini dilanda kemarau teruk selama sembilan bulan sehingga ia digelar Tahun Abu oleh orang-orang Arab. (Donner, 2014) Akibat kemarau ini, banyak kampung dan kota ketika itu berdepan masalah kebuluran sehingga melemahkan sistem imuniti penduduk. Selain itu, tindakan mereka menyimpan lebihan makanan dalam gudang mengundang kehadiran haiwan perosak seperti tikus sebelum membawa jangkitan kepada populasi manusia sekitarnya. (Dols, 1974)

Tatkala wabak Amwas melanda Syria ketika itu, Semenanjung Tanah Arab baru saja pulih daripada krisis kebuluran pada tahun 638. Sebaik mendapat tahu apa yang berlaku, Umar berangkat ke Sargh dan mengadakan mesyuarat bersama para pemimpin dan komander-komander ten.te.ra Syam. Dan para pemimpin mempunyai pandangan berbeza tentang isu wabak Amwas ini.

Kelompok pemimpin Muhajirin dan Ansar berhujah pasukan ten.te.ra tidak sepatutnya meninggalkan kawasan yang dilanda wabak tetapi pandangan tersebut kurang dipersetujui beliau. Seterusnya bila Umar merujuk hal ini kepada pemimpin-pemimpin berdarah Quraisy, mereka merasakan lebih molek sekiranya pasukan ten.te.ra berundur dari kawasan wabak.

Begitupun, cadangan tersebut ditolak Abu Ubaidah bin al-Jarrah r.a atas alasan ia bertentangan dengan hadis Rasulullah s.a.w. Beliau merujuk kepada hadis ini mafhumnya, ”Apabila kamu mendengarnya (wabak) di sesuatu tempat, maka janganlah kamu pergi ke situ. Dan apabila ia berlaku di tempat kamu, maka janganlah kamu keluar lari daripadanya.” (Riwayat Muslim) Selepas menimbang semua cadangan, Umar r.a mengarahkan angkatan Abu Ubaidah bergerak ke kawasan yang lebih menyihatkan sebelum bertolak pulang ke Madinah. (Dols, 1974)

Jabiya dipilih sebagai lokasi baru markas ten.te.ra Islam di mana ia terletak di kawasan tanah tinggi Hauran. Disebabkan iklimnya yang nyaman dan segar, ia turut berperanan sebagai sanatorium untuk merawat ten.te.ra-ten.te.ra yang dijangkiti wabak Amwas dan sebagai pusat pengagihan ghanimah dari operasi-operasi keten.te.raan lepas. (Shahid, 2002)

Umar r.a berhasrat untuk memanggil pulang Abu Ubaidah r.a dengan beliau dilihat calon sesuai sebagai penggantinya. Bagaimanapun, Abu Ubaidah r.a menolak permintaan sahabat lamanya itu atas alasan tidak mahu meninggalkan anak-anak buahnya berdepan cabaran wabak dan mematuhi hadis yang dinyatakan di atas. Dan itu membawa kepada kewafatannya pada tahun 639 di Jabiya dengan Muaz bin Jabal r.a dipilih sebagai pengganti. (Dols, 1974)

Begitupun, Muaz juga kembali ke hadrat Ilahi bersama seluruh keluarganya akibat jangkitan wabak Amwas. Dua lagi komander ten.te.ra yang dipilih sebagai pengganti turut terko.rb.an iaitu Yazid bin Abu Sufian r.a dan Shurahbil bin Hasanah r.a. Selain mereka, ramai sahabat Nabi s.a.w turut menjadi mangsa wabak seperti sepupu baginda Fadl bin Abbas r.a, al-Harith bin Hisham r.a, Suhail bin Amru dan puteranya Abu Jandal r.a. (Dols, 1974)

Saki-baki ten.te.ra Islam yang terselamat berjumlah 4,000 orang dipimpin oleh Amru bin al-As dengan sebahagian daripada mereka kemudiannya membentuk ketum.bu.kan kempen Mesir pada Disember 639. Berdasarkan angka yang direkodkan sejarawan-sejarawan Islam, 24,000-25,000 orang ten.te.ra terbu.nu.h akibat wabak dengan kema.ti.an membabitkan orang awam tidak diketahui. (Dols, 1974)

Impak jangkitan wabak ini amat signifikan untuk tahun-tahun mendatang. Pertama, perlantikan Muawiyah bin Abi Sufian r.a sebagai Gabenor Syam oleh Umar r.a. Perlantikan ini membuka jalan kepada penubuhan kerajaan Bani Umayyah oleh beliau pada tahun 661. Ia tidak akan tercapai tanpa bantuan kabilah-kabilah Arab Syam seperti Bani Kalb yang memilih untuk berkecuali semasa pihak Rom dan NIM bertembung di medan pe.ra.ng. (Jandora, 1986)

Selain itu, kekurangan penduduk di Syam akibat wabak mendorong lebih ramai orang Arab berhijrah dan membina kehidupan baru bersama masyarakat tempatan terutama semasa era Bani Umayyah. Langkah ini terpaksa dibuat bagi memastikan aktiviti pertanian dan penternakan di kawasan luar bandar terus aktif sekaligus menjamin bekalan makanan untuk kerajaan ketika itu. Polisi ini dilihat sebagai satu pengecualian kerana di wilayah-wilayah baru NIM seperti Iraq, penduduk lebih tertumpu kepada bandar-bandar garison yang diwujudkan. (Bray, 2004)

Wabak Amwas terus menjadi mimpi ngeri populasi Syria dan Palestin untuk setiap dekad antara 688/689 hingga 744/745. Antara yang menjadi mangsa wabak ini ialah sesetengah pemerintah Bani Umayyah sendiri iaitu Muawiyah bin Yazid (Muawiyah II), Marwan bin al-Hakam, Abdul Malik bin Marwan dan Sulaiman bin Abdul Malik. (Dols, 1974)

Ini menyebabkan para pemerintah Bani Umayyah ketika itu terpaksa bersemayam di istana-istana padang pasir mereka sekiranya wabak melanda. Misalnya, Khalifah Hisham bin Abdul Malik memilih bersemayam di istananya di Rusafah daripada kekal di Damsyik pada musim panas. Ini kerana menurut baginda, Rusafah dilihat menawarkan pesekitaran menyamankan dan bebas daripada gangguan wabak. (Dols, 1974)

Disebabkan wabak Amwas yang terus mengucar-kacirkan pertumbuhan populasi Syria-Palestin, ramai orang Arab memilih berhijrah ke sebelah timur termasuk Khurasan. Ini menyebabkan pertumbuhan penduduk yang tidak seimbang di wilayah-wilayah berkenaan sekaligus membawa kepada kemunculan gerakan Bani Abbasiyyah dan kejatuhan Bani Umayyah pada tahun 750. (Dols, 1974)

Menurut sejarawan Laurence Conrad, pada akhir kitaran wabak ini, Bani Umayyah tidak mempunyai kekuatan untuk mengawal wilayah-wilayah di sebelah timur. Dan beliau percaya wabak Amwas menjadi penyumbang penting kepada kejatuhan mereka dan kejayaan penubuhan kerajaan Bani Abbasiyyah dengan Abu Abbas al-Saffah sebagai khalifah pertama dinasti berkenaan. (Bray, 2004)

RUJUKAN:

Donner, F.M. (2014). The Early Islamic Conquests. Princeton University Press. Halaman 215, 245.

Shahid, I. (2002). Byzantium and the Arabs in the Sixth Century. Dumbarton Oaks and Research Library and Collection. Halaman 101.

Dols, M.W. (1974). Plague in Early Islamic History. Journal of the American Oriental Society. Halaman 371-383.

Luz, N. (2009). The Construction of an Islamic City in Palestine. The Case of Umayyad al-Ramla. Journal of the Royal Asiatic Society. Halaman 30-31.

Bray, R.S. (2004). Armies of Pestilence: The Impact of Disease on History. Cambridge: James Clarke & Co. Halaman 40-41.


Montesquieu – Bapa Pengasingan Kuasa Kerajaan

Jikalau anda merupakan
peminat falsafah, politik ataupun hal-hal yang sewaktu dengannya, pasti anda
akan mengenali susuk tubuh yang dikenali sebagai Montesquieu. Nama penuh dan
panjangnya ialah Charles-Louis de Secondat, baron de La Brède et de
Montesquieu, seorang yang lahir dari keluarga bangsawan Perancis yang terkenal.
Beliau merupakan tokoh falsafah dan pemikir agung yang lahir ketika Zaman
Pencerahan Eropah (abad ke-18) di Eropah yang pada ketika itu juga dikenali
sebagai Abad Falsafah.

Montesquieu bukan sahaja seorang ahli falsafah, malah beliau juga seorang peguam dan pernah berkhidmat sebagai seorang pegawai tertinggi dalam struktur Parlimen Perancis. Idea dan pandangan beliau telah banyak mempengaruhi hampir kesemua sistem perlembagaan di dunia pada hari ini, termasuklah negara kita. Oleh sebab itu, Montesquieu boleh dianggap sebagai antara manusia paling berpengaruh dalam sejarah ketamadunan manusia. Malahan, jika ramai mengatakan Isaac Newton telah menemukan hukum alam fizikal, ahli-ahli falsafah Barat pula mendakwa Montesquieu telah menemui hukum alam intelektual.

Pada tulisan kali ini,
penulis ingin membicarakan satu daripada puluhan idea yang telah dipelopori Montesquieu
yang masih bertahan sehingga ke hari ini. Malah, ideanya itu menjadi praktis hampir
kesemua negara berdaulat, seperti mana yang penulis sebutkan pada awalnya.

Trias
Politica

Antara sumbangan
terbesar Montesquieu dalam sistem politik kenegaraan adalah doktrin pengasingan
kuasa atau juga dikenali sebagai Trias Politica (politik tiga serangkai).
Beliau membahagikan sistem pemerintahan bagi sesebuah negara kepada tiga bidang
utama iaitu legislatif (badan penggubal undang-undang), eksekutif (badan
pentadbiran kerajaan) dan kehakiman (badan penegak udang-undang). Idea beliau
dapat dilihat melalui magnum opus nya yang bertajuk The Spirit of Law.

Bagi Montesquieu,
ketiga-tiga bidang tersebut harus bebas antara satu sama lain tanpa adanya
campur tangan antara entiti tersebut. Tambah beliau, ini bagi memastikan setiap
daripada cabang tersebut dapat beroperasi dengan bebas tanpa ada rasa takut
terhadap kuasa pemerintahan yang lain. Idea yang dikemukakan oleh Montesquieu
pada ketika itu dianggap sangat radikal kerana ia telah melibatkan rombakan
berskala besar terhadap sistem feudal yang didominasi monarki Perancis sejak
sekian lama.

Secara umumnya, perkara
yang mendasari pemikiran Montesquieu bertitik tolak daripada
peristiwa-peristiwa penting yang berlaku semasa hayatnya. Peristiwa yang paling
signifikan ialah penubuhan sistem raja berpelembagaan di England yang bertitik
tolak dari sebuah revolusi rakyat. Pada masa yang sama, Perancis pada masa itu
masih melaksanakan pemerintahan berperwakilan di mana golongan monarki dan
aristokrat masih menguasai kerajaaan.

Montesquieu pada awal-awal kariernya mempunyai pandangan yang spektikal terhadap feudalisme yang berakar dalam Perancis. Beliau mula-mula mendapat perhatian umum apabila kritikan pedasnya terhadap institusi diraja yang diterjemahkan melalui karyanya bertajuk Persian Letters. Dalam perkara lain, beliau juga dianggap orang sesat oleh pihak gereja Katolik kerana banyak mengkritik agama Kristian dan mendakwa agama hanya memainkan peranan yang kecil dalam pelaksanaan undang-undang dan pemerintahan. Pada satu tahap, karya-karya beliau diharamkan oleh kerajaan atas nasihat gereja.

Pengaruh
Montesquieu

Tidak dinafikan bahawa
idealisme yang dibawa oleh Montesquieu telah memberikan perubahan yang
signifikan terhadap sistem politik dunia secara holistik. Melalui doktrin
pengasingan kuasanya, tertubuhnya negara republik pertama di dunia iaitu
Amerika Syarikat berserta perlembagaan negara tersebut yang mempraktikkan
nilai-nilai liberalisme yang diperjuangkan Montesquieu.

AS merupakan sebuah model lengkap yang menterjemahkan doktrin pengasingan kuasa secara total. Namun, antara masalah yang sehingga kini sukar untuk ditangani adalah fenomena deadlock yang dihadapi oleh sesebuah negara republik. Itulah yang dihadapi oleh AS apabila Trump (Parti Republikan) yang mengetuai Pejabat Presiden (eksekutif) gagal mencapai kata sepakat dengan Dewan Senat (legislatif) yang majoritinya dikuasai Parti Demokrat. Keadaan ini mengundang fenomena di mana kerajaan seolah-olah tidak berfungsi kerana banyak daripada dasar dan polisi harus mendapat persetujuan bersama.

Di Malaysia, kita masih
mengaplikasikan Trias Politica namun tidak secara absolute. Hal ini jelas dapat dilihat di mana parti yang meraih
majoriti di Parlimen akan menguasai kerajaan. Ini menunjukkan tiadanya
pengasingan kuasa antara dua badan tersebut (legislatif dengan eksekutif) dan
hanya terpakai pada sistem kehakiman negara sahaja.

Kedua-dua situasi yang
berlaku di AS dan Malaysia mempunyai kelebihan dan kekurangannya yang
tersendiri. Namun yang pasti, Montesquieu telah meletakkan prinsip dan asas
yang kukuh bagi mewujudkan sistem pemerintahan yang adil, telus dan bebas dari
korupsi dan penyelewengan.

Montesquieu juga
merupakan seorang ahli teologi agama yang sering membandingkan Kristian dan
Islam. Mengikut pendapatnya, jika agama diterjemahkan dalam bentuk
pemerintahan, maka Republik sesuai untuk Kristian Protestan, Kristian Katolik
sesuai untuk monarki dan Islam sesuai untuk pemerintahan diktator dan despotik.
Montesquieu juga meyakini bahawa dalam sesebuah pemerintahan terdapat dua jenis
kuasa; daulat dan pentadbiran.

Pertama, kuasa daulat
bertindak sebagai simbol sesebuah negara yang umumnya diwakili oleh golongan
diraja. Kuasa daulat ini berfungsi sebagai tali pengikat dan simbol penyatuan
rakyat. Kedua, kuasa pentadbiran yang dipecahkan oleh tiga badan utama;
legislatif, eksekutif dan kehakiman. Oleh kerana itu, beliau menganggap sistem
raja berpelembagaan yang dilaksanakan di England merupakan model yang terbaik
pernah diwujudkan.

RUJUKAN:

Saari
Sungib (2011). Islam, Demokrasi dan Hak Asasi Manusia. Kemilau Publika.

Encyclopedia
britanicca. https://www.britannica.com/biography/Montesquieu/Major-works


Pengepungan Acre 1191 – Dendam Salibi Terhadap Salahuddin

Tinta sejarah telah
terpahat bahawa suatu ketika dahulu, muncul susuk tubuh pemimpin Islam yang
menjadi igauan ngeri bagi ketumbukan tentera Salib. Beliaulah Sultan Salahuddin
Al Ayyubi, penegak Dinasti Ayyubiyah yang berjaya membebaskan Baitulmaqdis dari
tangan pemerintahan Salibi pada tahun 1187. Jatuhnya Baitulmaqdis menandakan
kedudukan tentera Salib di dunia Arab semakin goyah.

Berita kegagalan tentera
Salib dalam mempertahankan Baitulmaqdis pantas mendapat reaksi seluruh kerajaan
Eropah. Paus Gregory VIII menyifatkan kekalahan tersebut merupakan suatu
malapetaka buat dunia Kristian. Maka dengan itu, beliau telah meniup api
semangat yang baru bagi melancarkan kempen Perang Salib Ketiga. Tujuannya hanya
satu ; mahu merampas kembali tanah suci daripada Salahuddin.

Semboyan Pope pantas
mendapat reaksi positif dari monarki Eropah. Frederick I Barbarossa (Maharaja
Empayar Rom Suci) menjadi pihak paling awal yang menyahut seruan jihad itu.
Baginda telah mempersiapkan angkatan seramai 200,000 tentera bagi menawan
kembali Baitulmaqdis. Baginda telah memilih jalan darat dimana perjalanannya
melalui Anatolia dan menuju ke Sicilia. Kemudian, kempen perang ini mendapat
penyertaan daripada Philip II dari Perancis dan Richard the Lionheart dari
England.

Kenapa Acre Penting?

Acre
merupakan kota yang terletak di persisiran pantai Laut Mediterranean. Kedudukan
yang strategik ini telah memberi nilai ekonomi yang sangat lumayan kepada Acre.
Bukan itu sahaja, Acre merupakan pintu utama bagi kuasa-kuasa Eropah untuk
menakluk Baitulmaqdis yang terletak di bahagian selatan kota tersebut. Maka
dengan itu, kempen Perang Salib Ketiga ini dimulai dengan menyasarkan Acre
terlebih dahulu.

Kepungan
terhadap Acre telah dimulakan pada tahun 1189 lagi dimana ia dipimpin oleh Guy
of Lusignan, bekas Raja Baitulmaqdis. Guy dibebaskan oleh Salahuddin ketika
beliau tewas dalam Peperangan Hittin, seterusnya menjadikan beliau seorang raja
yang tidak mempunyai kerajaan. Maka, beliau telah memulakan pengepungan Acre
ini bagi menebuskan kembali kekalahan memalukan dengan Salahuddin.

Kerana
dendam terhadap Salahuddin, Guy sanggup untuk berganding dengan musuh
tradisinya, Conrad of Montferrat untuk sama-sama mengepung Acre. Pada Ogos
1189, Guy telah memimpin sebuah ketumbukan ketenteraan berjumlah 700 infantri,
400 tentera berkuda dan armada laut Pisan. Sesampainya di Acre, Guy dengan
segera mendirikan sebuah markas di Bukit Toron. Namun, beliau mendapat
perkhabaran bahawa angkatan laut Pisan gagal dalam menembusi armada Saladin
yang mengawasi persisiran Acre.

Pada ketika ini, Guy masih enggan melakukan sebarang serangan memandangkan kekuatan tenteranya masih lemah, mahu tidak mahu dia harus menunggu menunggu bantuan ketenteraan dari Eropah tiba. Kesabarannya terbalas apabila pada awal September, sejumlah 12,000 tentera dari pelbagai negara Eropah tiba di Acre.

Untuk memulakan pengepungan, Guy telah mengarahkan bahawa parit digali mengelilingi kota Acre bagi mengelakkan serangan darat oleh Saladin. Parit yang dalam itu dipenuhi oleh cebisan-cebisan kayu dan besi yang sangat tajam, menjadikan musuh gentar untuk melepasinya.

Reaksi Salahuddin

Salahuddin
dengan pantas menyiapkan tenteranya sebaik mengetahui Acre telah dikepung dari
arah laut dan darat. Namun, baginda tidak dapat mengerah seluruh aset
ketenteraannya ke kota itu kerana pada sebelumnya, sebahagian tentera telah
diutus ke Syria untuk berhadapan dengan Barbarossa. Maka dengan kekuatan yang
sedia ada, baginda tetap melancarkan serangan-serangan dari darat namun tidak
memberikan kesan yang signifikan terhadap pihak Salib.

Dari
dalam kota, tentera elit Salahuddin bertempur dengan sengit dalam menghadapi
serangan Guy. Berbekalkan dinding kota yang sangat ampuh, tentera Guy ternyata
buntu bagaimana mahu menawan kota tersebut. Guy telah memutuskan untuk membina
menara panjat yang bersaiz raksasa – tingginya 30 meter dan diperbuat daripada
bahan kalis api bagi menahan serangan Greek Fire dari dalam kota Acre.

Sebanyak
tiga buah menara panjat telah dibina. Sebaik siap, puak Salib terus memulakan
serangan habis-habisan. Pada awalnya, serangan Greek Fire dari dalam kota tidak
memberi apa-apa kesan ke atas menara panjat tersebut kerana bahan yang diperbuatnya
ialah kalis api. Salahuddin yang kebuntuan itu terus segera melancarkan
serangan infantri ke atas markas Guy bagi mengalih perhatian mereka dari terus
menyerang ke dalam kota.

Ketika
pertempuran inilah salah seorang daripada tentera Salahuddin bernama Ali telah
menawarkan dirinya untuk menyusup masuk ke dalam kota Acre. Beliau meyakinkan
sultan bahawa beliau mampu membakar menara panjat milik Salibi itu berdasarkan
kepakaran kimia yang dimiliki. Salahuddin membenarkan hasratnya itu dan Ali
terus menyusup ke dalam kota bagi membantu tentera Acre melawan puak Salib.
Akhirnya, ketiga-tiga menara panjat itu berjaya dibinasakan dengan serangan
Greek Fire yang diubah suai oleh Ali.

Pengepungan Yang Sengit Dan
Buntu

Sepanjang
pengepungan, kedua-dua pihak terpaksa menghadapi cuaca musim sejuk yang
melampau. Bahkan, ada dalam kalangan mereka yang mati kerana penularan penyakit
di mana najis mereka terdapat mukus dan darah. Setelah musim sejuk berakhir,
pertempuran kembali berlaku dan keadaan masih buntu, baik Guy yang menyerang,
Salahuddin yang mati akal bagaimana mahu memecahkan barisan pertahanan Guy
serta penduduk Acre yang semakin lama semakin kekurangan bekalan makanan.

Pertempuran di laut juga tidak kurang hebatnya. Kadang-kadang armada Salahuddin yang menang, ada tikanya armada Salibi. Situasi baik di laut dan darat sememangnya sangat buntu, yang tersiksanya penduduk Acre yang kekurangan bekalan serta tentera yang sangat keletihan mempertahankan kota.

Namun apa yang menariknya, tentera Acre pernah menawarkan mahu menyerahkan diri dengan syarat-syarat tertentu namun ditolak mentah-mentah oleh Guy kerana beranggapan dia mampu menakluk kota itu secara pertempuran. Namun, keangkuhannya itu memakan diri kerana sehingga kini, bukan mudah mahu merobek kota Acre itu.

Di
pihak Salahuddin pula, baginda telah melakukan pelbagai cara bagi merencatkan
serangan Guy. Namun ia seakan-akan tidak berhasil. Kedua-dua pihak telah
menanggung jumlah kematian dan kerugian yang amat besar, namun tiada hasil
signifikan yang terhasil.

Richard the Lionheart – The Game
Changer

Akhirnya
pada Jun 1191, angkatan tentera yang dipimpin oleh Richard dan Philiph telah
tiba di Acre dengan kekuatan armada lebih dari 200 kapal perang, makanan,
kelengkapan perang dan 17,000 tentera. Bantuan ketenteraan ini memberi
kelebihan kepada puak Salib untuk menatijahkan kepungan ke atas Acre. Kehadiran
200 armada Richard sekaligus menewaskan armada Salahuddin dari Mesir dan
menyebabkan penguasaan laut kembali kepada tentera Salib.

Kini,
jumlah tentera Salib adalah seramai 25,000 orang. Richard mengarahkan senjata
pemusnah catapult dibina dan menyerang kota itu siang malam tanpa henti.
Baginda juga mengupah penggali agar menggali tanah di bawah benteng Acre supaya
ianya dapat diruntuhkan. Akhirnya, Menara Maledicta telah binasa menyembah bumi
akibat penggalian tersebut. Di sinilah harapan Salahuddin terhadap Acre hancur,
tiada apa-apa mampu baginda lakukan, selain melihat kota penting itu jatuh.

Kejatuhan Acre

Jatuhnya
Acre ke tangan pihak Salib adalah kerana kurangnya kesatuan dalam kalangan
kerajaan-kerajaan Islam. Kerajaan Muwahhid di Maghribi enggan untuk memberikan
bantuan laut kerana hubungan buruk dengan Salahuddin. Hal ini menyebabkan
tentera Salib bebas memilih mana-mana lokasi di persisiran di Utara Afrika
sebagai markas tentera. Kerana itulah, bantuan ketenteraan sentiasa sampai
melalui jalan laut menuju ke Acre.

Salahuddin
juga kehilangan sokongan dari anak saudaranya sendiri, Taqi al Din yang memilih
untuk ‘buat kepala sendiri’ apabila mahu mendirikan kerajaan sendiri di selatan
Turki. Baginda juga tidak mendapat perkhabaran terkini bahawa Barbarossa pada
awalnya telah mati lemas di Sungai Saleph, selatan Sicilia yang mengakibatkan
sebahagian besar tenteranya kucar-kacir.

Kejatuhan Acre sememangnya tidak dapat dielakkan lagi. Maka, pada tanggal 12 Julai 1191, setelah hampir dua tahun Acre dikepung, rakyat dan tentera kota itu menyerah diri kepada tentera Salib. Satu perjanjian antara Salahuddin dan Richard telah dimeterai di mana orang Kristian dibenarkan melawat Baitulmaqdis, puak Salib menguasai pantai Syam serta True Cross milik Kristian dipulangkan kembali.

Pertempuran
di Acre menandakan bermulanya siri Perang Salib yang ketiga. Namun, pada
akhirnya puak Salib masih gagal dalam usaha mereka untuk menawan kembali
Baitulmaqdis dari tangan umat Islam.

Ikuti penulis di laman sosial yang berikut:

Facebook: https://www.facebook.com/haikal.hazwan.37669Instagram: https://www.instagram.com/haikal.haz/Twitter: https://twitter.com/HaikalHazwan10

RUJUKAN:

Hamka. Sejarah Umat Islam
Edisi 2016. Daulat Osmaniah. PTS Publishing.

Cartwright, Mark (2018). The Siege of Acre, 1189-91 CE.https://www.ancient.eu/article/1263/the-siege-of-acre-1189-91-ce/ King and Generals. Fall of Acre 1191 – Third Crusade DOCUMENTARY. https://www.youtube.com/watch?v=a2V50GGyXy8


Bagaimana Tamadun Rom Membina Jalan-Jalan Mereka?

Jalan raya adalah penghubung yang sangat penting. Tanpa jalan raya, sebuah ekonomi takkan boleh berfungsi. Bagaikan badan mempunyai jantung, hati, perut dan otak segala bagai… tetapi tiada arteri dan urat untuk menggerakkan darah.

Nescaya badan akan mati. Itulah kiasan kalau masih samar-samar pasal jalan raya. Tidak mungkin ada yang samar-samar. Kerana semua pernah menggunakan jalan raya untuk ke sana sini.

Jalan raya sudah lama memainkan peranan dalam kehidupan seharian, sejak pertama kali dibina semasa tamadun yang tidak dapat dikenal pasti. Antara dapatan popular adalah Tamadun Mesir Purba menghala ke Giza, yakni antara 2600 hingga 2200 S.M. (Speight, 2015).

Namun itu bukan jalan paling tua di dunia, kerana pakar arkeologi menemui jalan 6,000 tahun dalam bandar Ur di Timur Tengah (O’Flaherty, 2018). Malah manusia juga dikenal pasti sudah menggunakan jalan sejak 10000 S.M., iaitu 12,000 tahun dahulu.

Namun definisi “jalan raya” merujuk pada jalan utama yang menghubung antara dua kawasan. Senang kata, jalan yang sering digunakan.

Antara jalan raya dalam lembaran sejarah yang wajar menjadi contoh adalah Via Appia yang dibina antara 312 S.M. hingga 264 S.M., menghubungkan Rom dan Brindisi.

Pada masa itu, Rom dipimpin Si Buta Appius Claudius dalam sebuah sistem republik. Via Appia dinamakan sempena Appius.

Saban abad, Rom menggapai status kedaulatan yang hebat. Sempadannya terbentang luas, meskipun semasa dipimpin sebagai republik… apatah lagi selepas menjadi sebuah empayar dibawah Augustus Caesar.

Rom bukan empayar yang lemah-lembut. Sementara pihak lain melanggan diplomasi sebagai tali, Rom menggunakannya bagaikan api. Pihak lain melihat perang sebagai pilihan terakhir. Rom menunggangnya untuk berkembang.

Dan semua kejayaan Rom berpunca daripada infrastruktur perhubungannya yang serba maju.

Cara Pembinaan Yang Maju

Walaupun Rom serba maju, Pembina mereka selalunya guna apa-apa bahan yang ada. Kalau bagi batu, maka batulah. Kalau bagi cangkul, hanya tanah saja.

Setelah sekian lama, jalan raya tanah pun hilang diganti dengan infrastruktur lebih moden. Sebenarnya jalan raya tanah tidak boleh dipandang enteng. Ia lebih serbaguna (versatile) kerana boleh bina apa-apa bangunan baru. Jadi jalan raya tanah memang ada kegunaannya.

Jalan raya batu pula adalah untuk kekal lama. Mereka akan mula dengan menggali parit terlebih dahulu. Panjang dan lebar parit ini tertakluk pada keluasan jalan. Selalunya cetek saja dengan lebar satu meter untuk kemudian dituang batu-batu kerikil.

Benteng kecil di kedua-dua sisi adalah untuk memastikan batu kerikil ini tidak keluar daripada parit ini. Kemudian mereka akan menuang batu hancur dengan simen kapur, sebelum diakhiri dengan susunan bata diperbuat daripada batu, besi dan bahan daripada gunung berapi (Andrews, 2021).

Bukan setakat jalan raya saja. Mereka turut menyediakan papan tanda dan penanda kilometer, terancang dengan hotel dan stesen persinggahan untuk menghentikan kuda dan keldai. Sesiapa yang berhenti perlu membayar cukai kepada kerajaan.

Golongan pedagang dan pendatang memang dikikis sampai kering. Dan barangkali penghantar berita saja dikecualikan cukai.

Satu perkara yang sangat penting. Pembinaan mereka memang untuk kekal lama. Mereka bukan bina sekadar sekejap sahaja. Kualiti pembinaan Rom tidak dapat ditandingi sesiapa sehingga abad ke-19, apabila bahan bitumen mula digunakan.

Sekarang ini ada golongan yang membandingkan Via Appia dengna jalan raya bitumen. Katanya Rom bina jauh lebih berkualiti kerana kurang kerosakan.

Sebenarnya ini tidak betul. Memang benar, kualiti jalan raya Rom kekal cantik hingga hari ini. Walau bagaimanapun, penggunaannya tidak kerap dan lasak macam jalan raya moden.

RUJUKAN:

Andrews, E. (2021, April 10). 8 Ways Roads Helped Rome Rule The Ancient World. History.

O’Flaherty, C.A. (2018). Transport Planning and Traffic Engineering. CRC Press. Halaman 3.

Speight, J.G. (2015). Asphalt Materials Science and Technology. Butterworth-Heinemann. Halaman 437.


Kaum Kalash: Keturunan Tentera Alexander The Great

Kalash (juga dikenali sebagai Kalasha) merupakan masyarakat asli yang hidup di wilayah Pakistan moden. Walaupun Pakistan adalah sebuah Republik Islam dengan lebih 95% popuasinya terdiri dari penganut agama berkenaan, kaum Kalash masih berpegang teguh dengan kepercayaan, identiti, gaya hidup dan bahasa mereka yang tersendiri.

Kaum Kalash juga masyhur dengan kulit mereka yang mulus dan mata mereka yang berwarna biru indah. Sifat-sifat sebegini turut membawa kepada lahirnya hipotesis kononnya mereka itu berketurunan Yunani atau secara spesifik, keturunan tentera-tentera Alexander Agung yang mengikutinya dalam kempen ketenteraan di India.

Kaum Kalash boleh ditemui di Daerah Chitral yang terletak di barat laut Khyber Pakhtunkhwa, Pakistan. Mereak mendiami tiga buah lembah yang ada di wilayah berkenaan, iaitu Bumboret, Birir dan Rumbur. Dalam sebuah artikel tahun 2016, dianggarkan bahawa komuniti Kalash terdiri daripada 3000 orang sekaligus menjadikan mereka sebagai komuniti minoriti terkecil di Pakistan.

Walau bagaimanapun, komuniti ini sangat masyhur dengan budaya mereka yang unik lagi terpelihara sehingga kini justeru disenaraikan oleh UNESCO sebagai calon Warisan Kebudayaan Yang Terpeihara. Hakikatnya, langkah untuk mendapatkan perakuan dunia ini merupakan satu usaha oleh kaum Kalash sendiri untuk memelihara kebudayaan mereka.

LEGENDA ASAL-USUL KAUM KALASH

Ciri unik budaya Kalash juga membolehkan mereka menumpukan perhatian kepada sektor pelancongan untuk dijadikan sebagai sumber pendapatan. Kelompok ilmuwan terutama ahli-ahli sosiologi, antropologi dan sejarahwan serta jurugambar secara khusus digamit untuk melawat kaum Kalash pada setiap tahun. Misalnya pada tahun 1990an, ribuan pelancong mengunjungi kawasan tersebut secara tahunan walaupun angka ini dicatatkan merudum sejak berlakunya peristiwa 9/11. Satu aspek utama kaum Kalash yang membuatkan para ilmuwan mahupun pelancong berasa terpesona adalah asal-usul mereka yang unik.

Terdapat dua hipotesis utama berkenaan asal-usul kaum Kalash. Salah satu hipotesis tersebut mengatakan bahawa mereka adalah keturunan tentera-tentera Yunani yang mengikuti Alexander Agung dalam kempen ketenteraannya di India. Perkaitan antara kaum Kalash dan raja Macedonia ini mungkin dapat dilihat secara ketara menerusi tulisan masyhur Rudyard Kipling yang berjudul ‘The Man Who Would be King’ di mana hikayat ini dipercayai berasas daripada kaitan antara dua pihak tersebut.

Pada tahun 2014, ahli-ahli genetik memberikan perhatian terhadap hipotesis ini dan mendapati bahawa sebahagian DNA kaum Kalash datang dari penduduk Eropah purba. Malahan, ketika warga-warga tua Kalash berbicara tentang hikayat nenek-moyang mereka semasa dalam majlis-majlis keraian, mereka sering menyebut tentang seorang lelaki yang dipercayai sebagai salah seorang panglima Alexander, iaitu Shalakash. Kononnya, Shalakash menetap di rantau berkenaan.

Sebahagian ilmuwan berpendapat bahawa nama tersebut mungkin merujuk kepada Seleucus Nicator, salah seorang panglima Alexander yang sememangnya memerintah rantau berkenaan selepas pasukan tentera Yunani berangkat pergi.

Tambahan lagi, nama dewata Kalash juga kedengaran mirip dengan dewa-dewi masyarakat Yunani. Terdapat juga banyak perkataan dalam bahasa Kalash (atau Kalasha) yang mirip dengan perkataan dalam bahasa Yunani. Walau bagaimanapun, bahasa Kalash tidak memiliki sebarang manuskrip atau tulisan tangan untuk para ilmuwan membuat perbandingan dengan bahasa Yunani. Cerita-cerita tradisional Kalash hanya diturunkan secara lisan.

Kajian ini sama sekali tidak menyokong pendapat yang menyatakan bahawa kaum Kalash mempunyai kaitan dengan tentera-tentera Alexander. Selain itu, wujud kepercayaan dalam kalangan kaum Kalash bahawa nenek-moyang mereka hanya tiba di rantau tempat mereka diami itu setelah berpindah darisebuah lokasi yang dikenali sebagai Tsiyam yang mungkin wujud di Asia Tenggara.

Walau bagaimanapun, masih tiada siapa yang boleh mengenal pasti lokasi tersebut secara tepat. Selain itu, terdapat juga hipotesis yang menyatakan bahawa Kalash adalah cabang dari Indo-Aryan.

Kajian tahun 2015 mengemukakan bukti bahawa kaum Kalash mempunyai kaitan genetik dengan komuniti pemburu-pengumpul dari Siberia di Zaman Paleolitik. Hal ini sekaligus memberikan gambaran bahawa sekumpulan penduduk dari Eurasia utara berpindah secara besar-besaran sekaligus menyumbang kepada lahirnya populasi di Eropah dan Timur Dekat, jika menurut kajian berkenaan.

TEKANAN TERHADAP KEPERCAYAAN NENEK-MOYANG

Jika dibandingkan dengan komuniti Muslim yang hidup di negara yang sama dengan mereka, kaum Kalash mempunyai gaya hidup dan budaya yang sangat berbeza. Misalnya, cara hidup dan hak yang dimiliki wanita-wanita Kalash agak berlainan dengan pegangan wanita-wanita Islam. Wanita-wanita Kalash dibenarkan untuk mengahwini sesiapa sahaja yang mereka ingini, menceraikan suami dan malah berkahwin lari.

Kaum Kalash berpegang kepada kepercayaan politeisme dan masih mengamalkan kepercayaan pagan purba. Dalam karya Kipling yang berjudul The Man Who Would be King, kaum Kalash yang berpegang kepada amalan nenek moyang dipanggil sebagai ‘kafir hitam’ – suatu istilah yang tidak digemari oleh kaum Kalash.

Jiran mereka iaitu kaum Kalash yang dipaksa memeluk Islam oleh pemerintah Afghan yang bernama Abdur Rahman Khan pada lewat kurun ke-19 dikenali sebagai ‘kafir merah’. Setelah menukar agama, mereka ini dirujuk sebagai Nuristanis (orang yang menerima pencerahan).

Seiring peredaran masa, tekanan sebegini meletuskan keganasan. Misalnya pada tahun 2016, terdapat laporan berlakunya pergaduhan atau keganasan rentetan seorang remaja perempuan memeluk Islam. Semenjak itu, pihak penguasa Pakistan mengharamkan Jemaah Tabligh dari memasuki lembah tempat keganasan tersebut tercetus.Sememangnya, penukaran agama merupakan salah satu isu yang dihadapi oleh kaum Kalash pada hari ini. Berlaku tekanan secara langsung mahupun tidak langsung terhadap kaum Kalash.

Misalnya, mereka menerima tekanan langsung apabila terdapat pihak ekstremis yang menyerang golongan lemah dan mewujudkan perpecahan dalam kalangan kaum Kalash. Tekanan secara tidak langsung pula melibatkan kesan-kesan pengaruh daripada janji yang dihamburkan untuk memberi layanan dan khidmat yang diberikan kepada mereka seandainya menukar agama.

Namun, terdapat juga laporan di Radio Free Europe/Radio Liberty yang menunjukkan bahawa penyebaran Islam diusahakan dengan cara lain. Antaranya, ahli-ahli komuniti Kalash yang telah memeluk Islam mengajak ahli keluarga masing-masing untuk mengikuti jejak langkah mereka di samping perbincangan tentang budaya, bahasa dan sejarah Kalash di sekolah semakin berkurangan. Dalam pada itu, kanak-kanak Kalash diajarkan tentang teologi Islam dan al-Quran bersama rakan-rakan Muslim yang lain.

Dianggarkan bahawa bilangan ahli komuniti Kalash yang memeluk agama Islam mencecah 300 orang sejak tahun 2016. Namun, beberapa laporan tempatan mengatakan bahawa anggaran sebenar tidaklah setinggi itu. Dengan hanya 3000 orang sahaja yang membentuk komuniti itu secara keseluruhan, para pemimpin tempatan semestinya akan cakna dan prihatin terhadap jumlah individu yang meninggalkan kepercayaan nenek-moyang mereka.

Selain itu, Radio Free Europe/Radio Liberty turut melaporkan bahawa orang tua-tua dalam kalangan kaum Kalash secara tegas mengharamkan mereka-mereka yang telah meninggalkan kepercayaan nenek-moyang untuk kembali menganutinya. Walau bagaimanapun, hal ini berkemungkinan bukanlah suatu hukuman. Sebalikya, ada yang berpendapat bahawa pengetatan itu bertujuan untuk melindungi mereka dari kemungkinan tindak-balas agresif atas perbuatan mereka meninggalkan kepercayaan nenek-moyang.

Satu lagi ancaman yang diterima oleh kaum Kalash adalah arus modenisasi. Ramai dari kalangan gadis Kalash yang berpendidikan tinggi memeluk agama Islam dan mengahwini individu daripada komuniti luar. Sebahagian pemuda Kalash malah berpindah ke kota untuk mencari kerja atau dipengaruhi arus kemodenan dan kemajuan teknologi. Lantaran itu, lahir kekhuatiran bahawa keadaan sebgini akan membawa kepada lunturnya kebudayaan Kalash.

KAUM KALASH DAN MODENISASI

Walau bagaimanapun, di kala modenisasi secara umum dilihat sebagai pembunuh budaya tradisional, sebahagian masyarakat beranggapan sebaliknya. Menurut mereka, dengan wujudnya hubungan antara Kalash dan dunia luar, kaum Kalash dapat memperkenalkan orang luar kepada budaya mereka.

Rasa bangga yang tersemat dalam diri kaum Kalash terhadap kebudayaan dan gaya hidup mereka tidak dapat dinafikan, amat penting dalam memelihara warisan tersebut untuk kemudiannya nanti diperturunkan kepada generasi akan datang.

TERJEMAHAN:

Wu Mingren. (16 April 2019). Are the Distinctive Kalash People of Pakistan Really Descendants of Alexander the Great’s Army? Ancient Origins.
https://www.ancient-origins.net/history-ancient-traditions/are-distinctive-kalash-people-pakistan-really-descendants-alexander-great-021731


Membedah Anime Dr Stone

Tular di seluruh dunia, animasi Jepun yang menjadi bualan ramai ialah siri
Dr Stone yang dihasilkan oleh studio TMS Entertainment. Dr Stone berasal
daripada manga yang telah dicipta oleh Riichiro Inagaki yang bermula
penerbitannya pada tahun 2017. Dr Stone diadaptasikan ke layar animasi atau
anime pada tahun 2019 dan masih lagi bersiaran.

Sinopsis

Dr Stone mengisahkan tentang seorang pelajar sekolah menengah bernama Senku
yang hebat dalam ilmu sains. Kehebatan beliau tidak tertumpu dalam satu bidang
sahaja seperti pakar dalam fizik sahaja atau pakar dalam bidang biologi sahaja.
Beliau digambarkan sangat pakar dalam bidang kimia dan mampu mengaitkan
bidang-bidang lain yang berkaitan.

Nak dijadikan cerita, suatu hari tiba-tiba bumi dilimpahi cahaya hijau dari
langit dan semua manusia bertukar menjadi batu, atau lebih tepat manusia
diselaputi batu. Seluruh manusia di dunia jadi batu seperti mana Medussa
memukau lelaki lantas menjadi batu.

Berlalu zaman, Senku ‘bangkit’ daripada ‘tidurnya’ yang panjang seumpama
Ashabul Kahfi seperti yang dikisahkan Allah SWT dalam Surah al-Kahf. Penggunaan
perkataan ‘bangkit dari tidur’ tidaklah berapa tepat dalam siri ini kerana
Senku berusaha sedaya upaya untuk kekal sedar walaupun telah menjadi batu.
Kemudian rakan sekolahnya pula berjaya membebaskan dirinya daripada kekal
menjadi batu.

Setelah bangkit dan sedar, mereka mendapati bahawa mereka telah menjadi
batu selama 3, 700 tahun lamanya dan usia peredaran zaman ini dapat diketahui
kerana Senku kekal mengira jarum saat semasa dia menjadi batu. Pengiraan jarum
saat inilah yang menjadikan otak Senku terus kekal sedar.

Plot bergerak apabila mereka mendapati perubahan bumi sudah seperti kembali ke zaman primitif atau lebih tepat Zaman Batu. Berbekalkan ilmu sains Senku, beliau bercita-cita besar untuk membina tamadun dari kosong dengan kadar perkembangan yang sangat laju! Cita-cita Senku ini membuatkan saya begitu takjub dan kagum dengan pencipta siri Dr Stone ini. Konsep sains fiksyen yang segar dan original berbanding anime-anime lain.

Berbekalkan ilmu sains yang telah dikumpulkan beribu-ribu tahun lamanya oleh semua generasi manusia, bermula dari sebelum tamadun Mesopotamia, Hindu, China, Mesir, sehinggalah bermulanya kalendar Masihi menuju ke Revolusi Industri Perancis pada kurun ke-16M. Akhirnya sampai ke generasi kita iaitu generasi Industrial Revolution 4.0 – kesemuanya ada dalam kepala otak Senku. Mindblown. Bayangkan bagaimana dia boleh lompat beberapa fasa ketamadunan dengan ilmu yang beliau ada dan terus bina zaman atau tamadun teknologi dalam masa tak sampai 100 tahun. Fuhh merecik.

Adapun cerita seterusnya boleh baca atau tonton sendiri ya. Dr Stone ni
mengingatkan aku pula pada anime Log Horizon.

Bedah Nilai dan Persoalan dalam Dr Stone

Ketamadunan tidak dicapai seorang diri

Antara perkara yang saya terfikir tentang anime ini adalah sebuah tamadun
tidak akan terbina dengan upaya seorang manusia sahaja. Dalam kes ini, Senku
seorang sahaja tidak akan mampu membina Kingdom of Science, iaitu
cita-citanya, seorang diri tanpa bantuan daripada masyarakat.

Menerusi siri, kita dapat melihat yang Senku mengumpulkan pengikut supaya mereka dapat digunakan sebagai pemangkin kepada cita-citanya. Senku sedar bahawa dia sahaja, yang memiliki ilmu pengetahuan, tidak dapat melakukan semua kerja-kerja pembangunan keperluan asas sains.

Pada awalnya, Senku dan kawannya bekerjasama. Senku sebagai brain yang merangka strategi dan pelan pembangunan, manakala Taiju sebagai muscle, yang bertugas sebagai pelaksana kepada pelan yang dirancang oleh Senku.

Setelah Senku dan Taiju & Yuzuriha berpisah untuk melaksanakan misi
masing-masing, beliau bertemu dengan satu kampung yang memperkenalkan beliau
kepada seorang ‘bomoh’ muda bernama Chrome. Setelah beradu kekuatan ilmu sains
masing-masing, Senku mendapati bahawa Chrome memiliki potensi untuk menjadi
saintis pelapis sekiranya Senku tiada atau mati.

Selain Chrome, Senku juga bertemu dengan dua orang pahlawan kampung yang
bertugas sebagai pengawal kampung, iaitu Kinro dan Ginro. Kelicikan Senku untuk
memenangi hati mereka berdua membuatkan mereka terpaksa bekerja sebagai buruh.
Senku juga telah berhelah terhadap orang kampung itu untuk membantunya dalam
bereksperimen.

Ringkasnya, sebuah tamadun memerlukan sebuah ‘otak’ dan ramai pekerja atau
pelaksana untuk membangunkan tamadun. Tanpa pelaksana ataupun modal insan yang
boleh menyumbang kepada pembangunan tamadun, cita-cita membina Kingdom of
Science tidak akan tercapai. Ini perkara asas di dunia realiti. Sebuah
negara perlu memberikan ilmu yang cukup kepada rakyat supaya rakyat dapat menyumbang
semula kepada pembangunan negara.

Kingdom of Science vs Kingdom of Nature

Perbezaan ideologi antara Senku dan Shishio menyebabkan mereka berpisah dan tidak sehaluan. Senku tetap dengan pendiriannya bahawa sains dapat menjadikan dunia sebuah tempat yang selesa untuk didiami.

Manakala Shishio pula beranggapan bahawa sains adalah punca kepada sebahagian masalah besar dunia. Shishio beranggapan bahawa keadaan bumi yang sudah dibaikpulih secara semulajadi adalah lebih baik dan terlebih baik sekiranya ia tidak dicemarkan oleh sains.

Maka mereka berdua berusaha untuk membangunkan kerajaan idaman mereka,
bermula dengan mengumpulkan pengikut yang ramai.

Senku, seperti yang telah saya tulis di atas, beliau menggunakan ilmu
sainsnya untuk memukau orang kampung dengan segala hasil eksperimennya. Beliau
telah menghasilkan beberapa alatan atau ciptaan yang ‘berkuasa’ untuk
membuatkan orang kampung terpukau. Beliau dituduh sebagai ahli sihir kerana
kemampuannya yang melebihi batasan ilmu dan pengetahuan orang kampung pada
ketika itu.

Shishio pula menggunakan kaedah yang sebaliknya. Kekuatan Shishio tidak
terletak pada ilmu pengetahuan seperti Senku, tetapi Shishio ada segala apa
yang tiada pada Senku. Iaitu sifat-sifat kelakian atau kejantanan yang boleh
diklasifikasikan sebagai alpha male. Sifat yang ada pada Shishio
meletakkan dia pada posisi seorang ketua atau raja. Antara sifatnya ialah

Pertembungan dua watak ini sedikit mengingatkan saya kepada manga/anime
Death Note. Kira dan L memiliki keupayaan berfikir secara kritis pada tahap
yang hampir sama. Ini menjadikan persaingan antara Kira dan L sengit kerana
masing-masing cuba untuk outwit sesama mereka. Dalam anime Kuroko no
Basket pun ada elemen yang sama, di mana kesemua pemain berpindah sekolah dan
bertemu semula sebagai musuh yang hebat.

Apa yang ditakutkan Shishio pada Kingdom of Science ialah penghasilan senjata moden. Kingdom of Nature tidak akan mampu menghasilkan senjata moden yang berasaskan bahan letupan dan kraf besi seperti penghasilan pistol dan sebagainya. Ancaman senjata moden ini membuatkan Shishio perlu untuk bertindak segera mengumpul tentera dan menyerang Kingdom of Science terlebih dahulu sebelum Senku membuat banyak progres dalam persenjataan.

Merentas Tamadun

Setakat episod 14, Senku ada mengungkapkan bahawa “Kita akan
membangkitkan tamadun sains yang telah dihimpunkan oleh umat manusia lebih daripada
1 juta tahun.”

“The two of us high school brats are going to
build a civilization out of nothing.”

Sedar tak sedar, siri ini telah memaparkan banyak ciptaan yang dihasilkan
oleh Senku. Senku sendiri telah mencipta beberapa peralatan asas untuk kegunaannya
sama ada untuk tujuan domestik/biasa atau untuk penyelidikan dan eksperimen.
Antaranya ialah;

Dalam masa yang singkat, Senku berupaya mencipta beberapa peralatan yang memakan
masa berzaman-zaman untuk dihasilkan. Jadi, beliau telahpun skip atau
merentas beberapa fasa dalam penciptaan.

Etika Seorang Saintis dan Pengkaji

Beberapa minggu lepas, saya menjalani Qualifying Test sebagai satu
prosedur untuk meluluskan proposal kajian peringkat sarjana saya. Panel penilai
beritahu saya bahawa saya kekurangan ‘Shakhṣiyyah al-Baḥath’ iaitu
keperibadian seorang pengkaji. Keperibadian seorang pengkaji boleh dipecahkan
kepada dua (2) iaitu;

Berbalik kepada Senku, beliau memilik kedua-dua aspek yang saya sebutkan di
atas. Senku memiliki minat yang sangat mendalam tentang ilmu sains.
Asalkan sains sahaja, mesti beliau akan pelajari dan kuasai. Ini
disokong dengan babak Senku sejak kecil lagi sudah membaca buku biografi Thomas
Edison. Sifat ingin tahu yang kuat mendorong Senku untuk terus
bereksperimen sehingga mencapai kehendaknya.

“I’m going to use the power of science to revive
everyone.”

Senku bukanlah seorang saintis gila atau sekadar acah gila seperti Hououin
Kyouma atau namanya Okabe Rintaro dalam siri anime Steins;Gate. Senku seorang
yang sangat praktikal, cita-citanya juga realistik untuk dicapai. Ilmu sains
yang ada pada Senku merupakan amanah yang berat untuk dipikul oleh Senku.
Justeru, sudah semestinya beliau akan berusaha sedayanya untuk memulihkan
semula semua manusia yang telah menjadi batu dan bersama-sama membina
tamadun.

Kesimpulannya, siri anime Dr Stone ini tidaklah terlalu hebat plot dan
jalan ceritanya. Ia sama seperti genre shounen yang lain. Cuma apa yang menarik
hanyalah pada konsep sains yang dipersembahkan. Walaupun begitu, kekurangan
dalam siri ini bukanlah penghalang untuk kita mempelajari sesuatu daripadanya.

Secara peribadi, inilah babak yang paling saya suka kerana dapat keluar
daripada kegelapan merupakan satu nikmat yang besar. Kita tak rasa zaman atuk
nenek kita yang bercahayakan pelita sahaja, jadi mungkin sukar untuk kita
hargai sumbangan penciptaan mentol lampu.


Tan Sri Dato Mubin Sheppard Pegawai Kolonial Yang Memeluk Islam

Tan Sri Dato Mubin Sheppard adalah salah seorang pegawai kolonial yang berkhidmat di Tanah Melayu yang memeluk Islam. Nama asalnya  Mervyn Cecil ffrank Sheppard yang dilahirkan pada 1905 di Ireland. Mendapat pendidikan awal di Malborough College dan Universiti Cambridge. Pada tahun 1928 beliau lulus peperiksaan menjadi pegawai kolonial untuk berkhidmat di Tanah Melayu.

Mula berkhidmat sebagai pegawai kadet Malay Civil Service di Tanah Melayu. Menjawat beberapa jawatan penting antara pegawai daerah, residen di Negeri Sembilan dan pegawai pelajaran Persekutuan Tanah Melayu. Sejak mula datang ke Tanah Melayu, beliau telah jatuh cinta dengan Tanah Melayu dan Agama Islam. Diberitakan beliau memeluk Islam semasa bertugas di Negeri Sembilan. Guru beliau bagi mendalami Agama Islam adalah  Haji Abdur Rahman bin Haji Usman, salah seorang guru bahasa Melayu yang pada tahun 1903 menjadi Pengawas Sekolah-Sekolah Melayu di Singapura.

Terlalu banyak jasa dan pengorbanan beliau. Antara pernah menjadi pegawai tentera gerila British bagi melawan pendudukan Jepun. Tetapi akhirnya beliau ditangkap lalu menjadi tahanan perang dan mujur dibebaskan sebaik sahaja Jepun menyerah kalah. Menulis pelbagai buku seperti :

Selepas merdeka beliau telah dilantik sebagai Pengarah Arkib sebelum dilantik sebagai Pengarah Muzium Negara yang pertama. Semasa menjadi pengarah di dua jabatan tersebut beliau gigih mengumpulkan artifak Melayu. Tan Sri Mubin, berjaya pada peringkat tertentu mengumpulkan beberapa artifak lama tersebut termasuk diari atau buku-buku catatan pegawai pentadbir Inggeris, surat-menyurat antara Stamford Raffles dengan Temenggung Hussein Johor, surat-surat daripada Gabenor W. Farquhar kepada pegawai-pegawai tinggi Inggeris dan pelbagai catatan awal darihal Kuala Lumpur, catatan diari Sir Henry Gurney dan lain-lain. Mubin Sheppard juga berjaya mendapatkan pelbagai alat-alat perhiasan Melayu zaman Hindu dan Portugis yang tersimpan di Lisbon dan London

Malah beliau adalah pengasas Perkim (Pertubuhan Kebajikan Islam Malaysia) dengan menjadi setiausaha pertama. Perkim ditubuhkan dengan tujuan menerangkan perihal Agama Islam kepada bukan Islam dan menjaga kebajikan orang yang baru memeluk Islam. Beliau meninggal dunia pada tahun 1994 pada usia 89 tahun dan dikebumikan Tanah Perkuburan Islam Jalan Ampang.

RUJUKAN:

Sebar syiar Islam kepada semua kaum. http://www.utusan.com.my/rencana/sebar-syiar-islam-kepada-semua-kaum-1.125584

Tan Sri Datuk Dr Haji Abdul Mubin Sheppard. http://www.arkib.gov.my/en/web/guest/tan-sri-datuk.-dr.-haji-abdul-mubin-shepp


Kepercayaan Kepada Syaitan & Penularan Penyakit

Ketika Black D3ath m3mbvnuh jutaan manusia di Eropah pada kurun ke-14, syaitan sering dipersalahkan ke atas kejadian tersebut. Manusia mengambil masa beratus-ratus tahun sebelum dapat mengesan punca sebenar wabak tersebut. Kemunculan wabak sepanjang sejarah telah menarik penjelasan daripada kuasa ghaib.

Walaupun begitu, ahli antropologi amat sulit untuk menyokong hipotesis yang menghubungkan antara evolusi kepercayaan spiritual dengan amalan kesihatan awam. Namun, terdapat kajian baru yang dapat menyokong hipotesis tersebut.

Sepasukan penyelidik antarabangsa menemui bukti statistik yang memadankan antara kelaziman pelbagai patogen dengan taraf moral vitalism yang tinggi – dikenali sebagai kepercayaan terhadap kepercayaan spiritual antara baik dan jahat. Keputusan kajian mencadangkan bahawa dalam dunia di mana ejen halimunan penyakit tersebar tanpa kita sedari, moral vitalism dapat mengukuhkan fungsi tubuh yang menjadikan pencemaran dan penyebaran itu di tahap minimum. Fungsi tersebut merujuk pada sistem imun tingkah laku.

Dari zaman purba hingga ke zaman moden, banyak contoh yang menunjukkan gambaran hubungan antara syaitan dan penyakit sama ada dalam bentuk eksorsima individu ataupun eksorsima penghapusan terancang ke atas populasi, moraliti dan wabak.

Hubungan antara keduanya telah memunculkan pelbagai persoalan. Adakah penyebaran wabak memberikan kesan kepada evolusi kepercayaan-kepercayaan moral? Adakah kepercayaan-kepercayaan tersebut memberikan kesan kepada penyebaran patogen?

Sepasukan penyelidik melakukan beberapa kajian menganalisis data untuk mencari corak yang menunjukkan sama ada moral vitalism dapat mengurangkan risiko diserang penyakit berjangkit. Dua kajian pertama dibuat untuk melihat dengan jelas tentang ilmu sihir dan kepercayaan terhadap syaitan. Beberapa model digunakan untuk membandingkan kepercayaan ini dalam rangka pelbagai budaya dan hubungannya dengan kelaziman patogen seperti malaria, typus dan denggi. Mereka mendapati, hubungannya kuat. Semakin tinggi kelaziman wabak, semakin tinggi kepercayaan terhadap ilmu sihir, mata jahat dan syaitan.

Kajian ketiga dibuat dalam bentuk bancian yang besar pelbagai bangsa untuk menyukat moral vitalism dan tingkah laku kesihatan individu. Kajian ini bukan sahaja membolehkan penyelidik dapat memeriksa dengan lebih mendalam ke peringkat individu, tetapi dapat membantu mereka untuk mengawal pelbagai pemboleh ubah yang menghubungkan moral vitalism dan kelaziman patogen dalam sejarah.

Lebih 3,100 pelajar dari pelbagai universiti di 28 buah negara di seluruh dunia yang menyumbang pada hasil bancian hinggalah analisis terakhir. Bancian menunjukkan hubungan yang kuat antara kepercayaan ghaib dan tingkah laku dapat membantu mengelakkan diri dari diserang oleh patogen.

Kajian ini bukan mahu menunjukkan bahawa kuasa ghaib dapat menghindarkan diri daripada serangan penyakit. Tetapi kepercayaan manusia bahawa penyakit itu datang daripada kuasa ghaib seperti syaitan dan sihir, walaupun hakikatnya tidak, telah menyebabkan sistem tubuh berfungsi untuk melindungi diri daripada serangan penyakit berjangkit.

Hal ini sama seperti kesan placebo yang mana kepercayaan seseorang tentang ubat (walaupun bukan ubat sebenar) telah membantu tubuh menyembuhkan penyakit.

RUJUKAN:

The Unfortunate Scapegoats of the Black Death Were Mainly Heretics, Jews and Witches. https://historycollection.co/the-unfortunate-scapegoats-of-the-black-d3ath-were-mainly-heretics-jews-and-witches/